Testu Teorikoen artikulu guztiak\nIritzi artikulu guztiak\nINTSURGENTZIA GLOBALA proletari\nIraultza socialista da irtenbide bakarra! [Herritar Batasuna]\nIRAULTZA SOZIALISTA DA IRTENBIDE BAKARRA!\nHERRITAR BATASUNAk, martxoaren 14ko agirian salatu zuen koronabirusa Inperialismo yanki-sionistak azken hamarkadetan prestatu eta abiatu duen III. Mundu Gerrarako tresna dela.\nPandemia honen bidez, beste urrats kriminal bat egin du Humanitate osoaren etsaia den elite kapitalista eta kosmopolita globalak, botere planetario absolutua gordetzeko bere ofentsiba orokorrean.\nGaur, apirilaren 7an, duela hiru asteko salaketa berresten dugu.\nLangile iraultzaile guztiek jakin behar dute Inperialismo hegemonikoa den bloke anglo-saxoi-sionistaren oligarkiak gupidagabeko gerra biologikoa abiatu duela bere etsai, aurkari eta menpeko guztien aurka: nazioarteko sistema kapitalistan lehiakide serio bakar duen Txina; bere aliatu estrategikoa den Errusia; hegemonia eta dominazio yanki-sionista onartzen ez duten nazio antiinperialistak (Iran, Venezuela, Siria, Kuba, Korea...); eta bereziki eta modu erabat antagonikoan, munduko Herri Langileak, Inperialismoaren erdiguneko Langile Klaseak ere barne.\nEgunotan ikusten ari gara hori, Estatu Batuetako Langileria bilakatu baita orain pandemiaren epizentro. Nahiz eta ikaragarri zein sinestezin dirudien, triskantza eta sarraski hori ere eragitea beren plangintza globalaren helburuetako bat da, sortzen ari diren kaos sozialaren bidez, Mundu Ordena Berria manu militari ezartzeko planeta osoan, inolako oposiziorik gabe.\nEstrategia horretan funtsezkoa da kontrol soziala, errepresioa eta diziplina gogortzea Proletalgoaren aurka, esplotazioa areagotzeko, irabaziak handitzeko, Kapitala metatzeko. Horregatik, pandemia hau eragitea biziki eraginkorra izan da sozietate guztien militarizazio eta diziplinatze totala lortzeko, inongo erresistentzia eta matxinada barik. Salbuespen egoeraz.\nSobiet Batasunaren, eta oro har Bloke Sozialistaren kolapsoaz geroztik planeta honetako jaun eta jabe sentitu den burgesia inperialista honen hil ala biziko helburua, agonian aurkitzen den Kapitalismoa iraunaraztea da, kosta ahala kosta. Horretarako, prest daude beste genozidio bat egiteko.\nHaien helburua, bereziki, sistema inperialista globalean elite txiki kriminal honek orain arte izan duen hegemonia absolutua mantentzea da. Katea inperialistan duten nagusitasun erabatekoa. Horretarako, edozein gauza egiteko gai dira. Egunero ari gara hori ikusten, baita larrutik ordaintzen ere, geure bizitzan, etxean, familian. Milaka heriotza. Amesgaizto etengabea.\nJakin behar dugu hamarkada luzez aritu direla hau guztia prestatzen.\nDenon buruan daude etengabeko galderak: "Pandemia hau naturala al da, ala gerra biologikoa? Zergatik orain? Zergatik horrela? Nork egina?"\nHogeita hiru egun joan dira gure azken agiritik, eta gertaerek behin eta berriz konfirmatzen dute gure analisia. Horretan sakontzeko garaia iritsi da.\nHirugarren Mundu Gerraren Geopolitika\nEgoera kaotiko honetan, oso erraza da detaile zehatz eta erreal bainan aldi berean mugatu eta partzialetan murgiltzea, perspektiba globala lausotuz eta Herrien eta hauen Langileriaren interesentzat etsai nagusia dena bistatik galduz. Nork bereari eustea eta erreparatzea, panorama orokorra aztertu barik. Zuhaitzen ugariak eragoztea basoaren osotasuna ikusi ahal izatea.\nXake partida batean aritu ohi denak, aski ongi badaki taula osoko pieza guztien posizioek eta funtzioek determinatzen dutela nork irabazi eta nork galduko duen, eta ez unean uneko piezen mugimendu isolatuek.\nHorixe da, hain zuzen ere, oligarkia yanki sionistaren estrategiaren ardatzetako bat: munduko Herri Langileok beren dominazio plangintza genozida globalaz ez ohartzea, hain da-eta ikaragarria, eta horretaz konturatzen hasiak garen militante iraultzaileok, ero eta konspiranoikotzat jotzea, eldarniotan gabiltzan estremista arriskutsuak, zorrozki isolatu beharrekoak. Egia latza eta garratza erratea, "konspirazioaren teoria"-tzat jotzea, erridikulizatuz eta irrigarri/barregarri utziz. Zinismoaren gailurra.\nHERRITAR BATASUNAk uste du bere betebehar iraultzailea dela langileei gure analisiak zehazki eta xeheki azaltzea, ondoren militante bakoitzak bere erabakiak har ditzan. Horregatik agiri honen luze-zabala.\nInperialismoaren geoestrategia: 1945-2020\nInperialismo yankia garaile nagusi gisa irten zen II. Mundu Gerratik. Britainiar Inperioa biziki ahul zegoen, eta gainbehera nabarian, areago oraindik Inperio Kolonial Frantsesa, eta Sobiet Batasuna erabat txikituta gelditu zen inbasio nazi-faxistaren ondorioz. Europa hondaturik zegoen.\nGainera, Ameriketako Estatu Batuak arma atomikoaren monopolioaren jabe ziren, eta gupida gabe erabili zuten Japoniako populazio zibilen aurka. Abisu bat izan zen, hortik aurrera planetan nork agintzen zuen argi uzteko.\nHala ere, 1949an, USAk erabateko hegemonia planetarioa galdu egin zuen, Sobiet Batasunak arma nuklearrak eskuratu eta Txinako Iraultzaren garaipena gertatzean. Horren ondorioz, Inperialismoak Sozialismoaren aurka 50 urtez garatu zuèn Gerra Hotza erabat totala izan zen: militarra, politikoa, ideologikoa, kulturala, zientifikoa, diplomatikoa, industriala, komunikatiboa, kimikoa, nuklearra, bakteriologikoa, erlijiosoa...\nAlta, XX. mendeko 60-70 hamarkadetan Inperialismo yankiak derrota partzial larriak bizi izan zituen: Kuba eta Vietnamgo Iraultza Sozialisten garaipenek agerian utzi zuten Estatu Batuak ez zirela inondik inora garaiezinak, eta Sozialismoa, bere arazo, gorabehera eta kontraesan guztiekin, aurrera zihoala planeta osoan, Sobiet Batasuna eta Txina aitzindari zirela, bakoitza bere ikusmolde eta estrategia propioekin.\nEstatu Sozialisten batasuna haustea izan zen Inperialismoarentzat lehentasunezko helburua eta zorigaitzez, berehalako garaipena. Haustura Stalinen heriotzaz geroztik isilpean umotzen ari bazen ere, 1960an lehertuzen, Mugimendu Komunista sakonki eta larriki zatituz. Sobiet Batasunaren eta Txinaren arteko hausturak mundu mailako egoera politikoa aldatu zuen.\nCHE Guevarak katastrofe hori gogor salatu zuen Boliviako mendietatik, 1967an, borroka armatu iraultzailean buru belarri murgildurik zegoela:\n"Hay una penosa realidad: Vietnam, esa nación que representa las aspiraciones, las esperanzas de victoria de todo un mundo preterido, está trágicamente solo.\nLa solidaridad del mundo progresista para con el pueblo de Vietnam semeja a la amarga ironía que significaba para los gladiadores del circo romano el estímulo de la plebe.\nNo se trata de desear éxitos al agredido, sino de correr su misma suerte; de acompañarlo a la muerte o la victoria.\nEl imperialismo norteamericano es culpable de agresión; sus crímenes son inmensos y repartidos por todo el orbe.\n¡Ya lo sabemos, señores!\nY ¡qué grandeza la de ese pueblo! ¡Qué estoicismo y valor, el de ese pueblo! Y qué lección para el mundo entraña esa lucha!"\nBitartean, klase borroka aurrera zihoan, eta USAn, alarma gorri guztiak piztu ziren 1979. urtean, non hiru Herri Iraultza Antiinperialista gertatu ziren aldi berean: Nikaraguan, Iranen eta Afganistanen.\nHorren aurka, kontraofentsiba inperialista ikaragarri gogorra izan zen 80. hamarkadan, Trinitate Kontrairaultzailearen eskutik: Margaret Thatcher, Ronald Reagan eta Karol Woijtyla. Antikomunismoaren buruzagiak.\nErreformista sozialdemokratek Neoliberalismo gisa izendatu duten garai honi, guk, HERRITAR BATASUNAren baitan elkartu garen sozialista, anarkista eta komunista iraultzaileok Kapitalismo Inperialistaren Kontraofentsiba Globala esaten diogu. Ñabardura honek garrantzia badu.\nGure ustez, ez dira existitzen bi Kapitalismo, bata gaiztoa, Neoliberala, eta bestea ona, Keynestarra, denetariko eta askotariko erreformistek eta sozialdemokratek sinestarazi nahi diguten bezala, baizik bat eta bakarra: Leninek ezin hobeki definitu zuen bezala: Kapitalismoaren fase gorena den Inperialismoa, bere azken urratsa, Munduko Iraultza Sozialistaren ataria.\nHerrialde Sozialistek, beren barne kontraesanetan murgildurik, eta beren baitan garatu ziren errebisionismo desberdinen ondorioz, ez zioten jaramonik egin CHE Guevararen 1967ko aldarriari:\n"¡Cómo podríamos mirar el futuro de luminoso y cercano, si dos, tres, muchos Vietnam florecieran en la superficie del globo, con su cuota de muerte y sus tragedias inmensas, con su heroísmo cotidiano, con sus golpes repetidos al Imperialismo, con la obligación que entraña para éste de dispersar sus fuerzas, bajo el embate del odio creciente de los pueblos del mundo!\nY si todos fuéramos capaces de unirnos, para que nuestros golpes fueran más sólidos y certeros, para que la ayuda de todo tipo a los Pueblos en lucha fuera aún más efectiva, ¡qué grande sería el futuro, y qué cercano!"\nKomunismoranzko Trantsizio Sozialistan ari ziren herrialdeek ez zuten Inperialismoaren Kontraofentsiba Global honi behar bezala aurre egin, eta beren barneko klase borroken kontraesanetan pulunpaturik, estatu burgesiek bultzaturiko errebisionismo desberdinen bidez, Kapitalismorantz itzultzen hasi ziren. Prozesu hau sakonki aztertu beharrekoa da.\nAzkenean, Sobiet Batasuna eta Europa Ekialdeko Herri Demokraziak kolapsatu ziren 1985-1991 urteetan. Txina, Vietnam eta beste herrialde sozialista batzuk, aldiz, erreformen bidez, Estatu Kapitalismoaren bideetan abiatu ziren, nor bere erritmo eta ezaugarri espezifikoekin. Behin Trantsizio Sozialistak gelditu ondoren, atzeraka hasi ziren, Kapitalismoruntz.\nInperialismo yanki sionistak garaipen historiko hau baliatu zuen mundua erabat dominatzeko, planetaren mapa nahi bezala berreginez. Eraso inperialistak ugaritu ziren mundu unipolar hartan: Panama, Jugoslavia, Haiti, Somalia, Irak, Sudan, Afganistan, Libia, Siria... Estatu Batuek Gerra Hotza irabazi zuten, eta Inperio Britanikoaren hegemonia absolutuaren garaia (1815-1914) are luzeago eta handiago egin nahi dute XXI. mendean.\nMila urteko dominazio absolutua. Historiaren amaiera. Inperioa. IV. Reich.\n2001eko irailaren 11an Estatu Batuetan gertatu ziren autoatentatu terroristak plangintza inperial honen baitan kokatu behar dira, lehendik lau aldiz gutxienez egin dutena errepikatuz:\n1.- Maine gerra itsasontzia (Kuban, 1898, Espainiako Erresumaren aurkako gerra). Yankien beraiek lehertu zuten, gerra justifikatzeko.\n2. Lusitania transatlantikoa (Itsaso Atlantikoan, 1915, I Mundu Gerra Inperio Alemaniar eta Austro-Hungariarraren aurkakoa). Gerra material eta hornikuntzak garraiatzen zituzten itsasontzi zibil batean.\n3.- Pearl Harbor (Ozeano Barean, 1941, II Mundu Gerra, Japoniar Inperioaren kontrakoa). USAk aldez aurretik bazekien erasoaren berri, Japoniako Itsas Armada Inperialaren kodeak deszifratuak zituztelako. Hiru hegazkin-ontziak, "txiripaz", ez zeuden han …\n4.- Tonkin (1964, Vietnamen kontrako eraso inperialista). Iparraldeko Errepublika Sozialistaren balizko erasoa goitik behera asmatu zuten, Estatu Batuen interbentzio masiboa errazteko.\nLau operazio hauetan beren helburua arrakasta handiz lortu zuten: USAko Herri Langilea Burgesia yankiaren alde gerra inperialistetan aritzeko gogoz eta masiboki mobilizatzea, inolako oposiziorik erakutsi gabe, sakrifiziorik ikaragarrienak gogo onez eginez. Behin eta berriz errepikatu den amarrua.\nEraso inperialisten aurkako Langileriaren erresistentzia izan zen Vietnamgo gerran yankiek ukan zuten derrotaren arrazoietako bat, urte luzez interbentzio masiboak zaildu eta eragotzi zituena. 2001ean arazoa konpondu zuten, beti egin izan duten bezala: gezurra gezurraren gain metatuz modu makiaveliko baten bidez. Geoestrategia maisuki erabiliz.\nEstatu Batuen unilateralismo inperialista garatuz zihoan heinean, haren kontrako erresistentzia kristalizatzen hasi zen, batez ere argi ikusi zenean Mundu Ordena Berrian ez zegoela inolako etorkizun onargarririk Sozialismotik zetozen estatu kapitalistentzat, are gutxiago Inperialismo yanki sionistaren aginduak onartzen ez zituzten nazioentzat. Erabateko esplotazioa, subordinazioa eta kolonizazioa ziren Inperialismoak esleitzen zizkieten aukera bakarrak. Sistema kapitalistaren periferian miseria gorrian bizitzea, XIX. mendean ezagutu zuten patu krudel eta garratza.\nProletario guztiontzat, jakina, Mundu Ordena Berriaren eskaintza betikoa da: soldatapeko esklabutza kapitalista. Arin eta kontsumistagoa sistemaren erdigunean, ongizate estatuen bidez, hemengo langileon kolaborazionismoa erosteko, estatu inperialisten egonkortasun politikoa bermatzeko; latza eta garratza periferian, hango proletarioen esplotazioa etengabe areagotzeko.\nDena den, Kapitalismo agonikoaren krisia sakondu eta larritzen den heinean, irabazien tasa inexorableki beherantz doan neurrian, esplotazioaren baldintza gero eta latzagoak dira planeta osoan. Behialako ongizate estatuak ziztu bizian eraisten hasiak dira jadanik. Aspaldidanik. Hurrengo hilabeteetan joera hori are gogorragoa izanen da, COVID-19 pandemiak sortu duen shock egoeraz baliatuz. Denok pairatuko dugu hori.\nErresistentzia Antiinperialistaren Ardatza\nEstatu Batuen hegemonismo unipolar horren aurrean, eta etengabeko eraso inperialistei hala edo nola aurre egiteko, azken urteotan zenbait naziok Erresistentzia Antiinperialistaren Ardatza osatuz joan dira, ez oso modu antolatuan, baina bai haien arteko elkartasun sareak eta zirkuitu ekonomikoak ehunduz eta indartuz: Iran, Korea, Venezuela, Siria, Kuba, Palestina, Libano, Irak,Yemen, Afganistan, Bolivia ere estatu kolpea aitzin.\nArdatz honi, zuzenean edo zeharka, eta beti ere beren interes geopolitikoen arabera, laguntza ematen diote Sozialismoaren kolapsotik datozen bi estatu kapitalista handiek: Errusiak eta Txinak. Lehengo arerio, oraingo aliatu.\nBi potentzia ekonomiko, teknologiko eta militar hauek kontrapisu handia dira Estatu Batuek gidatzen duten Inperialismo nagusiaren aurrean.\nTxinako eta Errusiako burgesiek, hauen frakzio hegemonikoek behintzat, ezin dute, eta ez dute nahi Inperialismoaren zipaio eta morroi izan.\nBurgesia inperialisten interes objektiboa, berriz, frakzio anglosaxoi sionistarena batez ere, da, hain zuzen ere, estatu independente zahar hauek estatu zipaio eta subordinatu bilakatzea edota estatutxo satelite askoren artean zatikatzea. Jugoslavia eta Sobiet Batasunarekin egin zutena, preseski. Siria eta Irakekin egin nahi zutena. Sudanekin egin dutena.\nZeren eta ezin baitute onartu Txinako eta Errusiako Herri Langileek produzitutako gainbaliotik, hau da, aberastasunetik haiek eskuratutako kuota murriztea, bertako burgesiek marko estatal horietan kudea dezaten.\nAitzitik, gainirabazi horiek handitzeko beharra daukate, estatu inperialistak gogor kolpatzen duen krisi ekonomiko katastrofikoa saihestu nahi badute. Horretarako burgesia guztiz subordinatuak behar dituzte, inolako proiektu autonomorik ez dutenak, zeharo neokolonialak, 3. Munduan bezala.\nBeraz, estatu kapitalisten arteko talka ekonomiko, politiko eta militarra estrukturala da, ez da borondate kontu hutsa. Aurreko bi Mundu Gerretan bezalaxe. Potentzia kapitalista inperial nagusiak (Britainiar eta Frantses Inperioak bereziki) versus sistemaren katean gora egin nahi zuten estatu berriak (Alemania, Italia eta Japonia). Eta, azken momentuan, bi gerrak benetan irabazi zituen garailea: Ameriketako Estatu Batuak, USA.\nKoreatik Palestinara, Vietnamdik Siriara …\nXX. mendeko 70. hamarkadan mundu mailako klase borrokaren kontraesan guztiak Asia Ekialdean (Korea, Vietnam, Laos, Kanbodia, Indonesia) biltzen ziren bezala, hortik aurrera Asia Mendebaldean eta Afrika Iparraldean kokatu ziren: Palestina, Libano, Siria, Egipto, Libia, Sudan, Yemen, Irak, Iran, Afganistan, Jordania, Saudi Araba, Kuwait, Golko Pertsiarreko mikroestatu petrolio ekoizleak...\nIsraelen izen historikoa usurpatu duen entitate kolonial sionistak mundu arabiar-musulmanean eragindako gerrak, erasoak eta gatazkak izan dira egoera honen iturria. Mundu mailako klase borrokaren kontraesan guztien bilgunea den eskualde geopolitiko honetan, hain zuzen ere, gertatu dura azken urteotako Inperialismoaren derrota nagusiak: Palestinan, Libanon eta Sirian batez ere. Siria izan baita XXI. mendeko Espainia Errepublikarra.\nHonek, eta Txinaren hazkunde ekonomiko etengabeak zein Estatu Batuek bere aurka aurrera eramandako gerra komertzialaren porrotak determinatu dute Inperialismo yanki sionistaren erabakia: III. Mundu Gerra abiatzea, beranduegi izan dadin baino lehen. COVID-19 pandemia, logika estrategiko honen baitan kokatzen dugu. Ikus dezagun nola:\nInperialismoaren ofentsiba globala\nTxinarekin Estatu Batuek abiatu duten gerra komertziala; Brasilen izan zen estatu kolpe legala, zeinaren bidez Lula da Silva espetxeratua izan baitzen eta Jair Bolsonarok hauteskundeak iruzurrez irabazi baitzituen; Bolivian egindako matxinada kontrairaultzailea eta haren ondorioz Evo Moralesen Gobernu Antiinperialistaren eliminazioa; lehenago Ukrainan egindako operazio berdina, zeinaren bidez nazi ukraniarrek boterea eskuratu baitzuten eta sarraskiak abiatu baitzituzten Donbasseko antifaxisten aurka; OTANen etengabeko probokazioak eta maniobra erasokorrak Errusiaren mugetan, bereziki Polonian eta Errepublika Baltikoetan; Qassem Soleimani jeneral irandar iraultzaile eta internazionalista asasinatzea eta Irakeko erresistentziaren aurkako eraso inperialistak; Estatu Batuen erretiratze unilaterala Iranekiko hitzarmen nuklearretik; Venezuelaren aurkako estatu kolpe zapuztua, setio militarra eta Nicolas Maduroren aurkako atxilotze agindua; ildo berean, eta Venezuelaren inbasioa prestatzeko, Kolonbia OTANen sartzea eta Brasilen saioak eta mugimenduak Iraultza Bolivartarra erasotzeko; eta azkenik, bainan ez azkena, Txinan eta geroxeago Iranen COVID-19 izeneko eritasunaren agertze "probidentziala" …\nBeste hamaika gertaera geopolitiko garrantzitsu gehi daitezke, eta nork bere gustukoak edo gorrotokoak oroituko ditu, den-denak kokatzen baitira logika berberaren baitan: Inperialismoaren ofentsiba orokorra Mundu Ordena Berria ezartzeko planeta osoan. Gerra zurrunbilo honetan murgildu gaitu Inperialismoak berriz ere, XX. mendean, 1890-1914 eta 1933-1939 urteetan gertatu zen bezala. Paralelismoak begi bistakoak dira\nBere gainbehera ikusirik, Inperialismo yanki sionistak modu bakar bat du soilik bere hegemoniari egonkortasun erlatibo bat emateko: Apartheid Globala dei diezaiokegun sistema genozida ezartzea.\nHau da, mundua bi zatitan argiki banatzea, Hego Afrikako Errepublika Boer zenaren irizpideen arabera. Alde batetik, "populazio zuriaren" eremuak, lehenik Estatu Batuek gidatzen duten Inperio anglosaxoi sionista (USA, Kanada, Erresuma Batua - hortik Brexita -, Australia, Zeelanda Berria eta entitate kolonial sionista, "Israel" izena usurpatu duena, zeinean ustezko judu zuri europarrek erabat dominatzen baitute dena).\nOndoren, bigarren maila batean, Europa zatitua, subordinatua eta balkanizatua, pandemiak eragindako krisiaren ondorioz. Frantziak eta Alemaniak katea inperialistan autonomia eskuratu nahi zuten, eta horretarako sortu zuten Europar Batasuna. Estatu Batuek erabaki dute ez zaiela inola ere komeni holako proiekturik, eta haren lehertze kontrolatua deliberatu dute, egunen batez bere partaide geopolitiko naturalekin ez aliatzeko: Errusia eta Txina, bloke eurasiarra sortzeko. Hori Inperio anglosaxoi sionistaren amaiera izanen litzateke. Horregatik Brexita.\nEta azkenik, Inperio Globala borobiltzeko, Asiako "ohorezko zuriek" populatzen dituzten estatu subordinatuak: Japon, Singapur, Hego Korea, Hong Kong eta Taiwan. Txina inguratzen duten zipaio asiatikoak.\nHots, betiko estatu inperialisten "nazio-lurraldeak" gehi, beharbada, beste estatu satelite txiki batzuk. Trilaterala. Bildeberg. Davos. OTAN.\nBestetik, "bantustanak" izango genituzke, estatu zipaioak, neokoloniak, zeinetan bertako burgesiek onartzen baitute euren menpekotasun-egoera estatu inperialisten burgesiekiko, azken hauei bertoko langileek produzitutako gainbalioaren zati handi bat eskuratzeko lagunduz, bai eta lurralde horietako natura-baliabideak haien eskuetan jarriz ere.\nEstatu Batuen betiko morroiez gain, plangintza inperialistek hor kokatzen dituzte gaur egun yankien hegemonia onartzen ez duten Txina, Errusia, Venezuela, Iran, Kuba, Korea, Siria, Irak eta gainontzeko nazio guztiak.\nHori da ofentsiba inperialista global honen helburua: Mundu Ordena Berria behingoz martxan jartzea, Kapitalismoak bizirik irauteko krisi iraunkorraren erdian. Auschwitz planetarioa XXI. mendean. Herrenvolk.\nOligarkia yanki sionistaren plangintza\nBeraz, HERRITAR BATASUNAk Inperialismoaren plangintzaren baitan kokatzen du COVID-19 pandemia.\nErabaki politiko-militarra izan da, shock planetario bat eraginez Txina zein Errusiaren aurkako iniziatiba estrategikoa berreskuratzeko.\nAldi berean Erresistentzia Antiinperialistaren Ardatzeko estatuak erasotzeko, Iran eta Venezuela, bereziki. Hurrengo hilabeteotan ikusiko …\nAzkenik, bainan ez azkena, mundu osoko Herri Langileak kontrolatu nahi dituzte honela, haien esplotazioa eta zapalkuntza mailak matxinada eta iraultza handirik gabe areagotuz, errepresioaren eta militarizazioaren bidez.\nPandemia batek hau guztia ahalbidetzen du modu "neutral" eta "zientifiko" batez, klase borroka existituko ez balitz bezala. Harmonia sozialean. Goxo.\nShockaren doktrina hau lehenago aplikatua izan da, bainan orain setio eta salbuespen egoera planetarioa erdietsi dute. "Kaos Sortzailearen Teoria" esaten diote honi: anabasa eta nahasmendua eragin, ondoren inposatu nahi den ordena zapaltzailea hobeki ezartzeko. Horretan ari dira. Arrakastaz.\nIrtenbide bakarra: Iraultza Sozialista mundu mailan\nInperialismoaren eraso honen aurrean, guk Iraultza Sozialistaren bandera gorria altxatzen dugu, Leninen kontsignaren ildotik: Gerra Inperialistak Iraultza Sozialista bilakatu. Ez dago beste konponbiderik.\nIzanen dira, ziur aski, bestelako irtenbide leunagoak eta goxoagoak eskainiko dituztenak, betiko erdibide erreformistak, kalaka oportunistak eta demagogia sozialdemokratak. Gu ez gara gezurretan arituko, ez politikerian jausiko. Egia iraultzailea da. Egia proletarioa. Egia latza eta garratza.\nIraultza sozialista da irtenbide bakarra. Hori, ala hondamendia, basakeria, kaos genozida eta azkenean, Humanitatearen extintzioa. Argi eta garbi.\nKapitalismo agonikoaren krisi ekonomiko iraunkorrak, planeta mailako aldaketa klimatikoak, krisi migratorio erraldoiek, oraingo eta geroko pandemiek, gerra eta eraso inperialistek ez digute beste irtenbiderik uzten.\nEzinezkoa da Humanitateak dituen arazoak konpontzea ekoizpen tresnen jabetza pribatua mantentzen baldin bada, Kapitalaren metaketak sozietate ororen arlo guztiak determinatzen baditu, Balioaren Legeak langileon produkzio soziala kontrolatzen badu. Honek exterminiorat garamatza.\nEta haratago joanda, Sozialismoa, azken finean, klase, estatu eta patriarkaturik gabeko sozietateak eraikitzeko trantsizio etapa besterik ez den heinean, sakoneko alternatiba hauxe dugu:\nKomunismoa ala Extintzioa\nHori da hurrengo urteotan behin eta berriz agertuko zaigun dilema.\nCOVID-19 pandemiak inoiz baino gordinago agertarazi du alternatiba hau, Sozialismo Zientifikoaren teoriko eta buruzagi guztiek, Marxek, Leninek eta CHEk behin eta berriz azaldu zutena. Kapitalismoa bere muga historiko eta ekologikoetara iritsi da. Bera ala gu. Erdibiderik ez. Aukeratu beharra.\nBurgesiak ere hori badaki. Guk baino lehenago, guk baino argiago, guk baino hobeki. Norbaitek klase kontzientzia baldin badu, burgesia da hori, Warren Buffetek oroitarazi zigun bezala. Horregatik abiatu du bere ofentsiba globala. Lehen jotzen duenak bitan jotzen baitu. Xake partida planetario honetan iniziatiba aspaldian hartu zuten. Ez dute inoiz ere galdu.\nEuropar Batasun inperialistaren hondoratzea\nBehin mundu mailako klase borrokaren panorama, joerak, estrategiak eta perspektibak ongi zehaztu ondoren, garaia iritsi da gure eskualde geopolitikoan zentratzeko, hau da, Europa eta Mediterraneoa.\nPandemiaren helburuetako bat da Inperio anglosaxoi eta sionistaren lehiakide eta kontrapisu izan litekeen Europar Batasun inperialista barrutik lehertzea, Frantzia eta Alemaniaren autonomia erlatibo asmoak zapuzteko. Hortik etorri da Brexita, Erresuma Batuaren irteera Europar Batasunetik, Estatu Batuen hegazkin-ontzi hondoraezin bat kokatuz bere ateetan.\nPandemiak Europar Batasun inperialistako hegoaldeko estatuak oso gogor jo ditu, Italia eta Estatu Espainola, bereziki. Eta horrek agerian utzi du "Europa" deitzen den hori Alemania eta Frantziako oligarkien proiektua dela, sistema inperialistan beren kokapen hobea lortzeko, hau da, langileon esplotazio tasa hobetzeko. Batez ere Hegoalde eta Ekialdeko periferietako Herri Langileen kalteetan. Honek estatuen arteko tentsioak areagotuko ditu, eta klase borroka gogortuko kontinente osoan. Kate-begi ahula.\nPandemiak eragin duen krisi ekonomiko larriaren aurrean, Europako burgesiak langileen aurkako neurri basatiak hartzen dira, eta murrizketa ikaragarriak. Horiek aurrera eramateko, errepresio lazgarria erabiliko dute.\nBerdin dio militarizazio, kontrol sozial eta errepresio neurri gogorrak alderdi faxistek, liberalek, kontserbadoreek edota sozialdemokratek aplikatuko dituzten. Beharren arabera burgesiak aukeratuko du une bakoitzean behar duen tresna politiko alienatzaile egokia.\nHonek guztiak Europan klase borrokaren eztanda eragiten ahal du, baldin eta iraultzaileok gai bagara langileak kontzientziatu eta antolatzeko, alderdi eta sindikatu erreformista eta sozialdemokraten kontrola gaindituz eta Proletalgoaren independentzia politikoa eraikiz. Hori da Europa osoko iraultzaileok dugun erronka nagusia hurrengo urteotan:\nProletalgoaren klase independentzia eraiki!\nEuskal iraultzaileok geure marko nazionalean aplikatu behar dugu Munduko Iraultza Sozialistaren kontsigna hau, argi izanik gure formazio sozialaren ezaugarri espezifikoen ondorioz, Nazio Askapen Prozesu Sozialista Iraultzailea izanen dela berak hemen hartuko duen forma.\nEstatu Espainolaren krisi terminala\nJakina, krisi terminala esaten dugunean adierazi nahi dugu Espainiako erresumaren erregimena, 78ko oligarkia neofrankistak bere Konstituzioaren bidez berrantolatu zuena, oso krisi larrian aurkitzen dela, baldintza objektiboak badirela haustura iraultzailea lortzeko. Baldintza subjektiboak falta dira. Pandemia honek aukera handia da Estatu Espainoleko nazio desberdinetako Herri Langileek eta bereziki Proletalgoek klase kontzientzia iraultzailea har dezaten. Hori da iraultzaileon eginkizuna.\nBorboiak agerian gelditu dira beste behin ere, diren bezalako: familia mafioso bat, lapurrak, biziosoak eta degeneratuak, betiko jendilajea, Luis XIV.aren Frantzia absolutista hartatik XVIII. mendean penintsulara etorri zirenetik bat ere aldatu ez direnak. Berriro ere esango dugu: Felipe V. izan zen Espainiako lehen borboia, eta Felipe VI. izanen da azkena. Zorigaitzez, penintsulan ez zaie gertatu kontinentean, Parisen, hain zuzen ere, 1793ko urtarrilaren 21ean gertatu zitzaiena. Domaia … Noizbait, agian …\nEz gara luzatuko Espainiako Gobernu sozialdemokrataren benetako aurpegia erakusten. Guk baino hagitzez hobeki egin dute hori askok eta askok, datuak eta errealitateak mahai gainean ezarriz. Gogoratu nahi dugu gobernu sozialdemokrata hau indar politiko erreformista GUZTIEN gobernua dela, PSOErena eta Unidas Podemosena, jakina, baina baita\nEHBildu, ERC, Compromís eta BNGrena ere. Menturaz norbaiti ahantzi ote zaio … Edota orain ezkutatu nahi du … Politikero saltinbankiak …\nZer egin du Gobernu "progresista" honek? 155. artikulua erabat aplikatu zapaldutako nazio guztietan: Euskal Herriko bi autonomietan, Països Catalans-etako lauetan, Galizako hiruretan, Andaluzian, Kanarietan, Leonen, Aragoin, Gaztelan eta gainontzeko toki guztietan … "España, una grande y libre", azkenean, koronavirusaren aitzakiaz … Bapo!\nZer egin du Gobernu "progresista" honek? Kaleratzeak debekatu beharrean, ERTEak baimendu, burgesiari gastuak murriztuz eta langileei soldatak nabarmenki jaitsiz. Irabazi extratosferikoak dituzten multinazionalek ere (INDITEX, RENAULT, VOLKSWAGEN, CORTE INGLÉS, IKEA, IBERIA, DECATHLON, MANGO, VUELING, RYANAIR …) ERTEak eginen dituzte, inolako lotsarik gabe. Zertarako ahalketu? Gobernu "progresistak" babesten ditu-eta. Eta bitartean, sindikatu GUZTIEK fartsa honekin kolaboratzen dute. Normala!\nZer egin du Gobernu "progresista" honek? Prekaritatea areagotu. Langabezia handitu burgesiaren irabaziak expropiatu gabe. Oporrak langileei kendu. Etxegabetzeak eta alokairuak ezabatu beharrean, espekulatzaile inmobiliario guztiak espetxeratu beharrean, pagamenduak geroko utzi, hobeki jotzeko, eztanda sozialak eta matxinadak saihesteko. Denbora irabazi, militarrek eta poliziek kaleak okupatzeko eta protesta guztiak zanpatzeko. Burgesiari lan zikina egin diote, musutruk!\nZer egin du Gobernu "progresista" honek? Osasungintza, energia, banka, hezkuntza, komunikabide, garraio, industria, nekazaritza, distribuzio eta eraikuntza enpresa pribatu handi guztiak nazionalizatu ordez, diru publikoaz finantzatu, burgesiak galera ekonomikoak izan ez ditzan. Hori bai, birus hau "denon artean geldituko dugu". Batzuk diruz lehertuz, eta beste batzuk miseria gorrian. Baina lasai, "denok espainolak gara!"\nZer egin du Gobernu "progresista" honek? Militarrek plazak, kaleak, telebistak, zahar-etxeak eta prentsaurrekoak okupatzea, denetariko polizia eta guardia zibilekin batera, Langileria tente eta firme jartzeko, armen bidez. Jendea beldurtu, ikaratu, histerizatu, salatari bilakatu, poliziaren kolaboratzaile, faxisten beraiek nekez lortuko zutena sozialdemokratek telebistaren bidez erdietsi dute astebetez. Oligarkiaren ametsa. Bikain!\nZer egin du Gobernu "progresista" honek? Juan Carlos eta Felipe de Borbón mafiosoak atxilotu, dirugabetu eta epaitu beharrean, haien aurpegia garbitu eta haien aurrean makurtu. Errepublikar bitxiak, zinez !\nHonelako "progresistekin", zertarako behar izanen ditu oligarkiak PPko kontserbadore nazional-katolikoak, Ciudadanoseko liberal-espainolistak eta VOXeko frankista nazi-faxistak? Deusetarako ez, bistan da!\nBerriz ere diogu: Iraultza Sozialista prestatu behar dugu zabor miserable hau guztia pikutara bidaltzeko. Nazio bakoitzean Errepublika Sozialistak aldarrikatzeko, askatasuna behingoz eraikitzen hasteko. Bestela, sozialdemokratek "normalitate" kapitalista, espainolista eta patriarkalera itzuliko gaituzte aste batzuk barru, inoiz baino pobreago eta zapalduago.\nEzetz diozue? Benetan uste al duzue hau dela Humanitateak ezagutu duen lehen pandemia, lehen sarraskia, lehen katastrofea? Estrategia eta antolakunde iraultzailerik gabe, borroka gogor eta masibo barik, klase zapaltzaileek buelta emanen diote krisi honi, beti egin izan duten bezala.\nEstatu Frantsesaren inperialismo subordinatuaren gainbehera\nGauza bera esan ahal dugu Macronlandiaz. Hemen gobernua sozial-liberala da, ez dute sozialdemokratez mozorrotu behar. Argi eta garbi abisatzen dute aberatsentzat egiten dutela lan, kapitalistentzat, merkatu ekonomiarentzat, eta ongizate estatua, osasungintza, hezkuntza eta pentsio publikoak bukatu direla. "Iraganeko kontuak dira". Txaleko horien eta sindikatuen borrokak desagertu dira. Magia potagia. Pandemia hau benetako pagotxa da munduko burgesia guztientzat. Oligarkia frantximanta ez da salbuespena. Baina laster izanen dira odolkiak ordainetan ...\nKrisi ikaragarri honek Inperialismo frantsesaren gainbehera areagotuko du, Afrikan batez ere. Honek ondorio latzak izanen ditu metropolian, gainirabazi neokolonialak murriztuko direlako. Frantziak, Alemaniarekin batera (eta gainontzeko Europa Iparraldeko estatuak) Estatu Batuen satelite bilakatu behar du, Inperio Globalaren bigarren dibisioan jokatuz. Bukatu dira Irakeko Lehen Gerraren beleitate independente haiek! Proiektu gaullista inperiala bukatu da betikotz. Fini, la grandeur de la France!\nEta zer esan nazionalismo frantximantaz? Euskaldunok ezin dugu jakin ezta zenbat jende eritu eta hil den koronabirusaz Lapurdin, Baxenafarroan eta Zuberoan. Haraino iristen da gure nazioaren ukazio psikopata.\nNazionalismo frantximanta gaixotasun mental larria da, etnozidioaren apologia lotsagabea. Kontuan hartu, azken finean, Espainia Frantziaren kopia txar bat besterik ez dela. Borboiak esportatu zituen Frantziak lehenik, eta gero lepoa moztu zien. Baina zentralismo, absolutismo, autoritarismo, kolonialismo, xobinismo, hegemonismo, arrazismo, klasismo eta matxismoaren minbizia bizirik gelditu zen per sekula sekulorum. Amen. "Giza eskubideen Aberria" omen. Zu hor eta ni hemen.\nEstatu Frantsesean oso posiblea da eztanda sozial erraldoia lehertzea setio eta salbuespen egoera hau amaitzen denean. Horregatik, iraultzaile euskaldunok harremanak, loturak eta aliantzak eraiki behar ditugu Hexagonoko nazio zapalduetako militante guztiekin, beti ere gure marko eta identitate nazional euskalduna errespetatzen badute. Horretan oinarrituta, elkarlana eta solidaritatea loratuko dira gure artean, Europa mailako Iraultza Sozialistari ateak irekiz. Azken ehun urteotan ez da horrelako aukera iraultzailerik izan, eta ez da izanen. Agiri hau irakurtzen dugun guztiok oso kontziente izan behar dugu honetaz. Orain ala inoiz ez.\nEuskal Herria, Iraultza Sozialistarako gure marko nazionala\nZer esan ahal dugu Euskal Iraultza Sozialistaz jadanik behin eta berriz geure agirietan esan ez duguna? Inperialismoak egoera hau duela hogeita hamar urte baino hegiago aurreikusi zuela eta horregatik likidatu zituela ETA, IRA eta gainontzeko antolakundeen borroka armatu iraultzaileak?\nEuskal Herriko burgesia txikiak, bere klase interesengatik, Euskal Nazio Askapen Mugimenduaren borroka traizionatu zuela, eta sozialdemokrazia autonomista baskoa sortu zuela, EHBildu, SORTU, ERNAI eta LAB, sistema kapitalistan eta inperialistan hobeki integratzeko, PNV eta PSOEren satelite politiko izateko eta Donald Trump, berak irabazitako hauteskunde "bribanteengatik" zoriontzeko?\nPNV alderdi burges mafioso basko espainola dela, eta bere bi sinbolo gorenak Urkullu sakristau triste-depresiboa eta Zaldibarko zabortegia direla? PNVirus dela Euskal Herri Langilearentzat, benetako eritasun pandemikoa? Santoñako traizioaz geroztik Euskal Herria beti saldu duela?\nNormala dela zipaioek eskua ematea guardia zibilei, azken finean haiek guardia zibil baskoak direlako? PSOEk Hego Euskal herriko bi autonomiak ezabatu dituela eta Urkulluk eta Otegik ez dutela deus ere egin? Ala bai?\nZer gehiago esan behar dugu Euskal Herri Langilea, eta bereziki Euskal Langile Klasea bere alienazio sakonaren lozorrotik behingoz esnatzeko?\nBerriro ere esango dugu: Euskal Proletalgoak bere independentzia politikoa eraiki behar du, eta horretan belaunaldi gazteek erakusten digute bidea zein den, bide zaharra, gainera, ETAren V. eta VI. Biltzarretan zehaztu zena.\nHurrengo hilabeteotan formakuntzan, antolakuntzan eta borrokan aritu beharko dugu gogor eta gogoz, euskal antolakunde iraultzaile guztiak indartzeko, langileon borroka guztiak areagotu eta erradikalizatzeko, burgesiaren ofentsibari aurre egiteko, gure artean sortuko diren miseria sozialaren egoera larriak ahal bezala leuntzeko, elkartasun sare proletarioak ehuntzeko, errepresioaren aurka aritzeko, gure herri, hiri eta auzoen okupazio militarrari hortzak erakusteko, Amnistiaren alde jo eta ke borrokatzeko, nagusi, enpresario eta kapitalista guztiei egurra emateko, hitz batez esateko: Euskal Nazio Askapen Mugimendu Sozialista Iraultzailea eraikitzen hasteko. HERRITAR BATASUNAren ateak zabalik daude Euskal Iraultza Sozialistaren alde dena eman nahi dutenentzat. Aurrera!\nHerri Langileen Aliantza Iraultzailea\nPandemia honek, beste behin ere argi utzi du klase borrokaren dimentsio planetarioa. Koronabirusak ez du klase borroka ezabatzen, burgesiak eta bere morroiek sinestarazi nahi diguten bezala. Koronabirusak klase borroka AREAGOTU egiten du mundu mailan, kontraesan guztiak lehertuz eta larrituz. Orain da Internazionalismo proletarioaren garaia. Orain eta hemen.\nHERRITAR BATASUNAk badu bere proposamena: HERRI LANGILEEN ALIANTZA IRAULTZAILEA. Mugarik gabe, Iraultza Sozialista irtenbide bakarra dela onartzen duten guztiei ireki eta zabalik. Momentuz, Andaluziako NACIÓN ANDALUZAk, Galizako AGORA GALIZAk eta Euskal Herriko HERRITAR BATASUNAk osatzen dugu aliantza honen ernamuina. Espero dugu laster Països Calatanseko antolakunde iraultzaileak ere inkorporatuko direla aliantza honetara, horri buruzko eztabaida sustatzen ari baitira gure burkide katalanak. Agian Europa eta Mediterraneoko beste erakunde iraultzaile batzuk ere sartuko dira dinamika unitario honetan. Denon batasun estrategikoa, Iraultzarako!\nNazioarteko Konferentzia eta V. Internazionala\nHiru antolakunde iraultzaileok, AGORA GALIZA, NACIÓN ANDALUZA eta HERRITAR BATASUNA Nazioarteko Konferentzian koordinatzen gara, eta gure gogoetak web orri honetan agertzen dira:\nHor aurkituko dituzue gure hausnarketak, eta erabakiak, MARX, LENIN eta CHE GUEVARAren bidean. Gure apustua argia da: hurrengo urteotan V. Internazionala eraiki beharko dugu mundu mailan, XIX. eta XX. mendeetako esperientzia iraultzaile guztiak bilduz eta sakonduz, kritikatuz eta autokritikatuz, estudiatuz eta hobetuz. Parisko COMMUNEren bidean, Louise Michel eta Rosa Luxemburg gogoan, Clara Zetkin eta Tamara Bunke bihotzean, Alexandra Kollontai eta Ulrike Meinhof oroimenean. Eta gainontzeko militante iraultzaile guzti-guztiak! Batto ere ahantzi gabe!\nHERRITAR BATASUNAn elkartu gara denetariko eta askotariko iraultzaileok, sozialistak, anarkistak eta komunistak. Izpiritu hori zabaldu nahi dugu mundu osoan, ahizpatasunezko elkartasun iraultzaile sendoa.\nOrain eta hemen. Zer egin?\nSetio, gerra eta salbuespen egoeretan gaude planeta osoan. Une hauetan ez dira gauza gehiegi egin ahal direnak. Baina bai asko, aunitz eta ugari!\nLehendabizi, ongi formatu eta informatu. Gure artean eztabaidatu. Lotura eta harreman militanteak mantendu, sakondu, aberastu, biderkatu.\nEgoera politizatzeko eta kontzientziak pizteko aukera guztiak baliatu. Elkartasun sare zaharrak sendotu eta indartu, eta berriak sortu.\nErrepresio eta okupazio militarrari aurre egin baliabide guztiez.\nLantegi eta fabriketan propaganda eta agitazioa egin, langile batzarrak antolatu, jendea hitz egiteko elkartu, zer egin ahal den eztabaidatu.\nGobernu guztien, burgesia guztien, politikillo profesional guztien, sistemaren (in)komunikabide guztien gezurrak ez sinetsi. Egia iraultzaileak zabaldu eta hedatu gure eskura dauden tresna guztien bidez. Komunikabide iraultzaileak babestu eta lagundu ahal den heinean, diruz eta informazioez.\nElkar zaindu, elkarri lagundu, balore eta etika proletario iraultzailea praktikatu etengabe, uneoro. Humanismo eta Feminismo Iraultzailea, zinez.\nPatriarkatuaren aurkako borroka areagotu, maila guztietan, batez ere orain, gure kaioletan konfinatuta gauzkatenean. Iraultza etxetik hasi, behingoz.\nItxaropenari eutsi, esperantza atxiki, ez beldurtu, ez izutu, ez ikaratu, ez kikildu. Ez etsi, eutsi, hortzak erakutsi eta bihar etzi, hautsi!\nKlase kontzientzia iraultzailea zorroztu etengabe, eta klase borrokaren hurrengo batailak irabazteko prestatu, jakinik oso zaila izanen dela, oso gogorra eta oso mingarria, Burgesiak badaki zertan ari den eta zer jokatzen duen. Eta oligarkia inperialistak, are gehiago. Erabakimen absolutua dute.\nAurreko agirian esan genuena gogoan izan:\n"HERRITAR BATASUNAk dei egiten dio Euskal Herri Langileriari, eta bereziki Euskal Langile Klaseari pandemia inperialista genozida honen aurka borroka egiteko, ahalik eta bizitza gehien salbatzeko. Horretarako ezinbestekoa da inposatu nahi diguten isolamendu soziala eta shock egoera gainditzea, ez kikiltzea toxikazio mediatikoaren aurrean.\nOsasun pertsonalak eta kolektiboak eskatzen dituzten neurriak errespetatuz, elkartasun eta autodefentsa sareak ehundu behar ditugu auzoz auzo, herriz herri eta lantegiz lantegi, elkarri laguntzeko, panikoa eta izua indargabetzeko, Burgesiak hartu nahi dituen neurri errepresibo eta murrizketa antisozialei aurre egiteko, langileon solidaritatea eraikitzeko.\nBorroka hau luzea eta gogorra izanen da, eta mundu mailakoa. Ez dugu zalantzarik Herri Langileok irabaziko dugula, Venezuelatik Palestinara, Kubatik Yemenera, Txiletik Siriara, Iraketik Filipinetara, Boliviatik Koreara. Lehenago adierazi izan dugun bezala, bat egiten dugu Erresistentzia Antiinperialistaren Ardatzarekin, beti ere argi eta garbi azalduz gure helburua mundu mailako Iraultza Sozialista dela, klase, estatu eta patriarkaturik gabeko planeta aske baten bidean.\nLehentasuna, une hauetan, Inperialismo hegemoniko yanki sionista fronte guztietan derrotatzea da, III. Mundu Gerrak eztanda egin baino lehenago. Eta leherketa kriminal hori gertatzen bada, Estatu Batuak eta bere satelite guztiak garaitzea, Stalingraden eta Berlinen Langile eta Nekazarien Armada Gorriak II. Mundu Gerran egin zuen bezala.\nBurgesiak beldurtuta eta ikaratuta nahi gaitu, isolatuta eta desorientatuta. Zutik eta tinko eutsi behar diogu ofentsiba neofaxista honi, elkartuta eta kontziente. Hurrengo egunetan lanean eta borrokan segitu behar dugu, Burgesia Inperialistaren ofentsiba kriminal honen aurka.\nEuskal Herria txikia da planeta mailako gatazka erraldoi honetan, baina ziur gaude Euskal Proletalgo Iraultzaileak bere eginbeharra beteko duela: Inperialismoaren aurka borrokatzea, Euskal Estatu Sozialista eraikitzeko."\nBukatzeko, esan behar dugu bat egiten dugula GKS gazte antolakundeak aurrera daraman kanpainarekin, eta Aberri Eguna gure leiho eta balkoietan ospatzera deitzen dugula, honako leloarekin;\nKLASE INDEPENDENTZIAZ, NAZIO INDEPENDENTZIA:\nLANGILEON EUSKAL HERRIA!\napi. 14, 2020\nAzken texto teorikoak\nIRAULTZA SOZIALISTA DA IRTENBIDE BAKARRA! Deskargatu HERRITAR ...


Txinako S6 LED EGUZKI KALEA 20W-60W fabrikatzaileak eta hornitzaileak |Hangchi\nS6 LED EGUZKI KALE ARGIA 20W-60W\nArgiztapen nagusiaz gain, giroko argi bereziak ingurua apaintzen du.\nErraza eta erraza da aurrealdean mantentzea.\nGoi mailako lehengaia\nPresio handiko aluminiozko aleazio galdaketako etxebizitza integratua, diseinu lodiarekin, beroa xahutzeko eta korrosioaren aurkako gaitasun hobea eta bizitza luzeagoa duena.Egitura indartuak bere grabitatearen 4 aldiz jasan dezake, besterik gabe.\nBigarren mailako diseinu optiko profesionala\nArgia igortzen duen gainazalaren inguruko egitura optikoki tratatzen da distira eta goranzko argi-ihesak modu eraginkorrean kontrolatzeko, eta horrek argi-kutsadura eta ingurune babestua gutxitzen ditu.\nMikrouhin-sentsorea eta denbora kontrola aukeran.\nInstalazio modu anitz\nHorizontalean/bertikalean/horman muntatutako instalazioa eskuragarri.\nMaila handiko bateria automatikoko zelula, 800 ziklo geroago, edukiera ≧% 80 geratzen da.\nBMS bateriaren kudeaketa hobetua, gainkarga, gehiegizko deskarga, zirkuitu laburra, tenperatura altua eta bestelako babes-teknologiekin, irteerako potentzia modu adimentsuan doitzeko bateriaren edukieraren arabera eta argiztapen-denbora luzatzeko.NTC tenperatura altuko babesak bateria paketearen funtzionamenduan seguruagoa egiten du.\nMPPT (potentzia maximoaren jarraipena) S6-n eguzki-energiaren sorrera denbora errealean jarraitzen du. MPPT kargatzeko eraginkortasuna PWM baino % 15-20 handiagoa da, bateriaren iraupena % 10 luzatuz.\nSentsore mota θ (Angelua) h (Altuera) d (zabalera)\nSentsore infragorriak 60° 4~6 m 4~7 m\nMikrouhin-sentsoreak 65° 4~8 m 5~10 m\nEredua Boterea Bateria Kargatzeko modua Giro-argia Lumen Eguzki panelen energia Bateriaren edukiera LED KANTITATEA CCT\nDMSL-S6-020 20W Li(NiCoMn)O2 MPPT · 2000 lm 30W 111Wh 40 pieza 4000~6500K\nDMSL-S6-020 20W LiFePO4 MPPT 2000 lm 30W 154Wh 40 pieza 4000~6500K\nDMSL-S6-030 30W Li(NiCoMn)O2 MPPT 3000 lm 30W 178Wh 64 pieza 4000~6500K\nDMSL-S6-030 30W LiFePO4 MPPT 3000 lm 30W 230Wh 64 pieza 4000~6500K\nDMSL-S6-040 40W Li(NiCoMn)O2 MPPT 4000 lm 48W 222Wh 88 pieza 4000~6500K\nDMSL-S6-040 40W LiFePO4 MPPT 4000 lm 48W 230Wh 88 pieza 4000~6500K\nDMSL-S6-050 50W Li(NiCoMn)O2 MPPT 5000 lm 48W 289Wh 88 pieza 4000~6500K\nDMSL-S6-050 50W LiFePO4 MPPT 5000 lm 48W 307Wh 88 pieza 4000~6500K\nDMSL-S6-060 60W Li(NiCoMn)O2 PWM 6000 lm 48W 400Wh 88 pieza 4000~6500K\nDMSL-S6-060 60W LiFePO4 PWM 6000 lm 48W 384Wh 88 pieza 4000~6500K\nLED marka LED ontziaren tamaina LED izpi angelua Potentzia Gidatzailea CRI LED argiaren eraginkortasuna\nLumiledak 3,0X3,0X0,52 mm 120° 1W ≥70 180-200 lm/W\nArgiaren banaketa/Isointentsitatea kurba\nKOLORE ERRENDIKAZIO GEZURRA\nZutoinaren altuera /m Poloadistantzia / m Errepidearen zabalera / m Lumenak / lm Argiztapena / lux Uniformetasuna\nEredu zenbakia. Boterea Produktuaren tamaina L*W*H Gehienezko Indar Eremua NW Enbalatzeko tamaina L*W*H 20'ko edukiontzia kargatzen 40'ko edukiontzia kargatzen\nDMSL-S6-030 20W 660x342x93 mm 0.225 m² 7,2 kg 745x415x145 mm 336 pz 756 pz\nDMSL-S6-040DMSL-S6-050 DMSL-S6-060 40W 940x342x93 mm 0.321 m² 12,2 kg 1025x415x145 mm 270 pz 540 pz\n◀Ziurtatu lanparak osorik daudela instalatu aurretik.\n◀Mesedez, mantendu burbuila maila burbuilaren erdian orekatu ahal izateko.\n◀Lotu torlojuak instalazioan.\nInstalazioak pertsonal kualifikatuaren gidaritza behar du.Kanpoaldean erabil daiteke.\nZiurtatu oinarriak luminariari eusten diola.\nLuminaria honetako argi-iturria hornitzailearen langileak, izendatutako agenteak edo antzeko gaitutako elektrizistak bakarrik ordezkatu beharko dute.\nLanpara hau ez da egokia material erregai arrunten gainazalean zuzenean instalatzeko.\nEguzki kale-argiak jartzea\nEredua Lanpara-zutoinaren altuera gomendagarria Egun euritsuen babeskopia IP kalifikazioa IK kalifikazioa Haizearen karga gradua Laneko tenperatura\nDMSL-S6-020 4 ~ 5 m 12 ordu egunero, 3 egun IP66 IK08 45 m/s -10 ℃ ~ 45 ℃\nDMSL-S6-030 5 ~ 6 m 12 ordu egunero, 3 egun IP66 IK08 45 m/s -10 ℃ ~ 45 ℃\nDMSL-S6-040 6 ~ 7 m 12 ordu egunero, 3 egun IP66 IK08 45 m/s -10 ℃ ~ 45 ℃\nDMSL-S6-050 7 ~ 8 m 12 ordu egunero, 3 egun IP66 IK08 45 m/s -10 ℃ ~ 45 ℃\nDMSL-S6-060 7 ~ 8 m 12 ordu egunero, 3 egun IP66 IK08 45 m/s -10 ℃ ~ 46 ℃\nAurrekoa: 1000 lumen ZEHATZA\nHurrengoa: S5 serie Eguzki Argia\n6000 lumen-en ESPEZIFIKAZIOA\n10000 lumen-en ESPEZIFIKAZIOA


Bergarako EAJ haserre herrian ipini diren zintzilikarioekin eta alkatearen dimisioa eskatu du - Bergara - Goiena.eus\nBergarako EAJ haserre herrian ipini diren zintzilikarioekin eta alkatearen dimisioa eskatu du\nZuriñe Velez de Mendizabal 2013-10-16 17:33\nBergarako EAJk prentsaurrekoa eskaini du goizean eta elkartasuna adierazi diote Bergara Garbiak azaroko lehenengo asteburuan egin duen herri kontsulta deialdiari. Gainera, haserre agertu dira atzo, martitzena, herriko zenbait tokitan zintzilikarioak ezarri zituztelako. Ez daude konforme erabakiarekin eta udal gobernuaren jarrera kritikazeaz gain, Jaione Isazelaia alkatearen dimisioa eskatu dute.\nBergarako EAJ alderdiak prentsaurrekoa egin du gaur goizean. Bitoriano Gallastegi eta Aintzane Oiarbide azaldu dira kameren aurrean eta alderdiaren bozeramaleek "Bilduk harriduraz betetako bergararren borondatea zapaldu" duela esanez hasi dute agerraldia.\nHasteko, Bergara Garbia plataformak astelehenean egindako atez ate sistemaren aurkako protestak eta azaroaren 9 eta 10erako eginiko kontsulta deialdiak erantzuna eduki duela esan du Oiarbidek. Hain zuzen ere, martitzen goizean Labegaraietan eta San Lorentzon zintzilikarioak ipini zituzten eta EAJko zinegotziak gaineratu duenez, ez zeukaten hori egin behar zutenaren berri.\nJeltzaleek Bilduren jarreraz ere egin dute berba: "Ez gara harritu Bilduren erantzun totoalitarioarekin". Oiarbidek esan du bi urtetik gora daramatzatela udal gobernuaren funtzionatzeko era ikusiz. Eta gaineratu du "oposizioko ordezkariei eta bergarar gehieneni bizkarrak behin eta berriz nola ematen dien sufrituz. Bi urte pasatxo atez atekoari buruzko informazio eskaerak ukatuz, beraien erabaki politikoak justifikatzeko datu manipulazioak sumatuz eta herri partaidetzaren funtsa nola indargabetzen ikusiz".\nOiarbidek hedabideei esan dionez, EAJk uste du jarduera mota hori areagotu egin da alkate berriarekin: "Argi dago Bilduk kale egin duela lehenengo ahaleginean, baina bigarren alkate honekin bergararrak isildu eta euren borondatea zapatzead da helburu".\nBestalde, EAJko ordezkariek esan dute askotan eskatu diotela Udalari herri kontsulta egin dezan zabor bilketaren inguruan. "Hondakinen mahaia apurtu zenean alkateak honakoa esan zuen: Guk egin dugu galdeketa hauteskundeetan eta gehiengo nagusia dugu".\nBergarako EAJko bozeramaleen ustez, horrelako jarrerarekin "erabateko legitimitatea galdu dute herriaren izenean hitz egiteko eta inolako kontsulta edo galdeketak eskatzeko".\nAlkatearen dimisioa eskatu dute\nJaione Isazelaiaren dimisioa ere eskatu dute prentsaurrekoan: "Jardunbide prepotente eta harroputz honek gogora ekartzen digu PPren gehiengo nagusia duen gobernuaren gobernatzeko era, Bilduk behin eta berriz kritikatzen duena".\nEta gehitu dute: "Bildu eskizonfrenia fasean sartu da eta alkate andreari eskatzen diogu ez dezala Bergarako Udala eta herritarrak gehiago kaltetu. Ez dezala gehiago burdinezko damarena egin eta utz dezala bere kargua behingoz kalte gehiago egin baino lehen".\nBergara Garbiari laguntza\nAmaitzeko, Bergara Garbia plataformari laguntza emango diotela esan dute eta azaroaren 9 eta 10ean herri kontsultara bertaratzera deitu ditu herritarrak.


XALDUN KORTIN IKASTAROA\nHemen zaude:Hasiera»Albisteak»Albisteak»XALDUN KORTIN IKASTAROA\nBortzirietako Euskara Mankomunitateak, Etxalarko Guraso Elkartearekin elkarlanean, Xaldun Kortin. Jolastu gurekin! ikastaroa antolatu du. Ikastaroa Etxalarko eskolan izanen da, maiatzaren 11n eta 18an, 5:00etatik 7:00ak arte. Ikastaro hau izen bereko materialean oinarritzen da. Material horretan garai batean gaur egungo aitatxi-amatxiek beren etxeetan umeekin erabili izan zituzten kantuak, jolasak, ipuinak, hizkera… biltzen dira, eta hiru euskarritan ikus daiteke: liburuan, CDan eta DVDan.\nIkastaroa aproposa da batez ere 6 urte bitarteko haurrak dituzten gurasoentzat, baita haur horiekin lan egiten duten profesionalentzat ere (begiraleak, irakasleak…). Ikastaroa Dindaia Fundazioak emanen du. Ikastarora haurrak eramaten ahal dira. Zati batean haurrak begiraleak zainduta egonen dira, gurasoak ikastaroan diren bitartean, eta bukaeran haur eta gurasoak elkartuko dira, ikasitako jolas eta kantuak praktikatzeko.\nIkastaroan parte hartzeko beharrezkoa da izen ematea. Horretarako mankomunitatera deitu behar da (948 63 41 25) edo e-mail bat bidali (euskara@bortziriak.eus), maiatzaren 10a baino lehen. Matrikula 10 eurokoa da. Parte hartzaile guztiek Xaldun Kortin. Jolastu gurekin! materiala jasoko dute.


Ikasleentzako bidaia-aseguruak | Consumer\nAseguru-etxe nagusiek egunean lau eta hamar euro bitarteko polizak eskaintzen dituzte, estaldura munduko edozein lekutan eta taldeentzako deskontu bereziak\nEgilea: Egilea ARROSA M. LÓPEZ MAROTO\narabera: Osteguna, 2008ko abuztuaren 21a\nMasterrak, hizkuntza-ikastaroak, kanpalekuak, lan-eremuak… Espainiar gazteak gero eta gehiago ateratzen dira gure mugetatik ikasteko. Eta nahikoa arropa, liburuak edo argazki-kamera eramateaz gain, ekipajean ere aseguru bat jartzen dute, ezusteko guztietatik babesteko. Horretarako, aliatu garrantzitsuak dituzte: aseguru-etxe nagusiak; ikasketa-bidaiek atzerrira izan duten gorakada kontuan hartuta, aseguru bat eskaintzen dute munduko edozein tokitara joateko, estaldura osatuenekin eta bost pertsona baino gehiagoko taldeentzako deskontu bereziekin. Eskaintza bi motatakoa izan ohi da: batetik, beren jarduera akademikoarekin zerikusia duten arrazoiengatik bidaiatu behar duten ikasleentzako polizak (karrera amaierako bidaia, “Ekuadorreko pasabidea” edo, besterik gabe, txangoa), eta, bestetik, hizkuntzak hobetzeko ikastaro bat edo graduatu berri bat atzerrian egin behar dutenak. Primak aldatu egiten dira hautatutako modalitatearen eta bidaiaren iraupenaren eta helmugaren arabera, eta lau euro eta hamar euro arteko kostua dute eguneko.\nAseguru-etxe garrantzitsuenetako batzuek prestazio horiek barne hartzen dituzten berariazko produktu-sorta bat prestatu dute. Horietako batek, Europako Aseguru Etxeak, bi poliza argi bereiziren bidez dibertsifikatu du bere eskaintza:\n“European School”: ikasleei ez ezik, irakasle, monitore eta gurasoei ere zuzendua. Aseguru-produktu honen bidez, ikasturte-amaierako, ibilaldi-amaierako, txangoetako, kanpaldietako, “Ekuadorreko pasaguneetako” eta abarreko joan-etorriak egiten dira. Oso osatua da, eta aseguratuen behar errealetara egokituta dago.\nAseguruak erantzukizun zibil pribatuaren klausula bat du, bai irakasleentzat bai ikasleentzat, gorabeheraren bat gertatuz gero. Lehenengoak senide arduratsuek egin ditzaketen erreklamazioetatik babesten ditu; ikasleak, hotelak, autobusak eta abar hondatzen badira. Antolatzaileek aukeratutako aseguru polizaren ezaugarriak eta estaldura ezagutu behar dituzte tutoreek, baita estaldura hori handitu dezaketela ere, banakako aseguru bat kontratatuz. Aseguruak bidaia horietarako beste berme garrantzitsu batzuk ditu, hala nola ekipajearen estaldurak eta gastu medikoak; bi senideren lekualdatzea, ikaslea ospitaleratzen bada; aberriratzea eta irakaslearen edo monitorearen ordezkapenak eragindako gastuak.\nPertsona eta bidaia bakoitzeko prima, hamar pertsona edo gehiagoko talde batentzat, aldatu egiten da bidaiaren iraupenaren eta destinoaren arabera. 17 eguneko bidaia estandarra egiteko, adibidez, aseguruaren titularrek 8,74 euro, 13,78 euro eta 31,94 euro ordaindu beharko dituzte, hurrenez hurren, Espainian, Europan edo mundu osoan egiten bada.\n“Hizkuntzen Europako” poliza: ikastaro akademikoren bat egiteko atzerrira joaten diren gazteei zuzendua, dela hizkuntza hobetzeko, dela master bat egiteko, dela ikasturte oso bat pasatzeko. Estaldura komun eta berariazkoak ditu. Horien artean, beste bidaia-aseguru batzuetara zabal daitezkeen bermeak daude, hala nola, mediku-gastuak, ekipajearenak edo bi senideren joan-etorrienak, istripua edo gaixotasuna izanez gero. Baina, gainera, aseguru-modalitate horrek oso alderdi garrantzitsuak ditu mota horretako produktuetan, hala nola garraiobideak atzeratzea edo bertan behera uztea.\nKonpentsazioa ere badu, gaixotasunagatik eta istripuagatik klaseak galduz gero eta eritasun edo istripuagatik aberriratu behar izanez gero. Gozatzeko bidaiaren %25 edo gehiago geratzen bada, “polizaren titularraren eskura jarriko da itzulerako txartela”, aseguru-konpainiak azaldu duenez. Poliza honek berme prima nagusiak beste modalitatekoak baino handiagoak ditu: 33,40 (Espainia eta Europa) eta 75,60 euro (munduko gainerako herrialdeak), 17 egun arteko egonaldietarako.\nEuropa Assistance-k poliza bat du ikasketak atzerrian egin behar dituzten ikasleentzat, “Atzerriko Praktika eta Ikasketen Asegurua”. Ikasle bakoitzaren neurrira sortua, ikasleen beharretara hobekien egokitzen diren estalduren arabera kontrata daiteke.\nGainera, aseguruak kontratatzeko modalitate bikoitza eskaintzen du Mapfre Segurosek. Alde batetik, “Mapfre Estudios” izeneko aseguru-irtenbidea, ikasketa-bidaia bat egitea, udako egonaldi bat jatorrizko herrialdetik kanpo egitea… erabakitzen duten ikasleak babesteko diseinatua. Baina, horrez gain, aseguru berezi bat kontratatzeko aukera ere badu, txangoak eta kanpalekuak egiteko ez ezik, baita kultura- eta prestakuntza-jardunaldiak edo taldeko edozein bidaia egiteko ere, baldin eta horien gehienezko iraupena 60 egunekoa bada, eta adin bereko haurrak badira, Aseguru honen eragozpen nagusia da estaldura Europako helburuetara mugatuta dagoela.\nBIDAIA BERTAN BEHERA UZTEKO ASEGURUA\nIkasketa- edo hizkuntza-bidaia aldez aurretik kontratatzeak deskontu interesgarriak ekar ditzake, baina erreserba egiten denetik eta kontratatutako egunean egoera aldatzen bada, ezin da bidaia egin? Ezustekoren bat gertatuz gero, 15 eurotik 25 eurora bitarteko ezeztatze-asegurua kontrata daiteke. Poliza hori izanez gero, eta bidaia antolatzen duen agentzian ezinbesteko kasuetan, agentziak hartuko ditu bere gain sortutako gastu guztiak.\nIkasleak aseguru hau kontratatzen ez badu, eta azkenean bidaia egiten ez badu, aurreratutako diruaren %25 ordaindu beharko du eta billeteak jaulkitzeko gastuak ordaindu, irteera ordua baino 48 ordu lehenago gutxienez abisatzen badu. Ezeztapen-poliza hori aukerakoa da, eta kalte-ordaina ematen die ezinbesteko arrazoi batengatik (heriotza, norberaren edo senideen eritasuna, lan-arrazoiengatik lekualdatzea…) bidaia egin ezin duten erabiltzaileei.\naseguruak bidaia euro ikasleak pólizas-eu


Erdiguneko hainbat kale eta aparkaleku itxi egingo dira bihar arratsaldean, Gipuzkoako itzuliaren aitzin-etapa dela eta — Berbia\nErdiguneko hainbat kale eta aparkaleku itxi egingo dira bihar arratsaldean, Gipuzkoako itzuliaren aitzin-etapa dela eta\nAita Madina, Lizaur kalea, hilerrirako bidea eta San Juan kalea 16:45tatik 19:30ak arte itxita egongo dira\nJubenil mailako txirrindularien itzulia da Gipuzkoako itzulia. Aitzin-etapa edo prologoa Oñatin jokatuko da bihar arratsaldean. Erlojuaren kontrako etapa izango da. Motza, 2,1 kilometroko ibilbidea izango duena baina herrigunean jokatuko denez trafikoari zuzenean eragingo diona. Txirrindulariak Txaketua paretik irtengo dira kale Zaharra, Lizaur kalea eta postetxe aurrealdetik pasata hilerrira igoko direlarik. Han bira egin eta behera datozela, eskumatara hartu eta anbulatoriora doan tuneletik pasako dira, San Juan kaletik behera Plazara iristeko.\nProba 17:00ak inguruan hastea aurreikusten da baina kaleak ordu laurden lehenago garbi utziko dira, trafikorako itxita. Konkretuki, Aita Madina kalea, Lizaur kalea, postetxe aurrealdeko bidea, hilerrirako bidea, Ulma Handling-eko sarbidea eta San Juan kalea itxiko dira trafikorako. Horrezaz gain, Olaitturriko aparkalekua eta San Juan kaleko garajeak, lurrazpiko parking-a barne, itxi egingo dira, 16:45tatik 19:30tara. Garagaltzatik behera doazen auzotarrek Santipillautik behera Zañartura egin beharko dute. Eta Lurraldebuseko autobusak, Ibarrako bidetik egingo ditu sartu-irteerak.\nGipuzkoako itzuliaren aitzin-etapa honetan 150en bat txirrindularik parte hartzea espero da. Lehen txirrindulariak 30 segundoko tartearekin irtengo dira eta azken 15-20ak berriz, minutu bateko tartearekin. Gauzak ondo, proba 19:15 inguruan amaitzea espero da baina trafikoa guztiz normaldu, eta aparkalekuetarako sarrerak berriro ireki, 19:30tarako egingo da.


Marabillatxuk - BEIKOZINI ONDARROA\nMarabilli Sormen Festibala Biurtekoa izango da\nMarabilli Sormen Festibala (MSF) orain artean urtero Ondarroan ospatu den kultura jaia biurtekoa izango da hemendik aurrera. Halaxe erabaki du ahobetez (eta afari legean) jaialdia antolatzen duen Manuelistak elkarteak. III Marabilli Sormen Festibala, beraz, 2015ean izango da. Erabat herrikoia eta altruista den ekimena denez Marabilli eta indarrak ondo kudeatzearren, erabaki dugu bi urtetik behin izatea jaialdia. Urte bakoitietan izango da, Korrika bezala.\nHala eta guztiz ere, eta itxaronaldia luzeegi ez egitearrren, lantzean behin “Marabillatxu” izeneko ekintza puntualak antolatuko ditugu, Ondarroako Beikozini areto berriarekin batera elkarlanean. Zoriontasun eta errelbeldia pilulak izango dira Marabillatxuk, interesgarri eta ezezagun iruditzen zaigun musika, atzezlan edo literatura guregana ekartzeko asmoz.\nOnak izan (baina ez hainbeste) eta laster arte!\nLaster iragarriko dugu marabillatxuren bat,


Kapeluak dantzan Bagolinoko ihauterietan — dantzan.eus\nHemen zaude: Hasiera › Komunitatea › Xabier Itzaina › Kapeluak dantzan Bagolinoko ihauterietan\nArgazkiak: Fabienne Lastere-Itzaina\nBortu elurretan ateraldi bat eginik, herrirat hurbildu ginen 2013ko otsailaren 11an, igande arratsaldez. Ihauterietako azken hiru egunak dira gehienik ospatuak hemen, nahiz eta Erregeetarik geroz, astelehen eta ortzegunero soinulariak eta maskak jada karriketan barna ibiltzen diren. Erran zahar batek dio omen Eguberritik landa berehala datorrela Ihauteri, eta Erregeetarik landa, karrikarat joan daitekela: “dopo Nadal l’è sübit Carnaval, e dopo l’Epifania se po sübit nà via”. Bagolinoko ihauterian ateratzen dira bi talde desberdin: dantzariak (balarì) eta maskak (mascher). Dantzari helduak astelehen eta asteart gizenez beizik ez dira ateratzen. Igande arratsaldez, haurrak ikusi ginintuen dantzan, bai eta maska eta orga apainduak. Haurren dantza arrabita, kontrabaxu, gitarra eta mandolinak laguntzen zituzten. Haurrak ibili ziren karrikaz-karrika, geldialdi bakotx kontraiantza mota bat emanez. Arte hortan, maskak beren balentrian ari. Gehienak atsoz beztituak zirela (le vecchie), sorgin gisako maska batekin. Bertzeak bertze, atsoek behazaler josten eta iruten erakusten zuten, kilua gerrian. Gure Bresciako adixkidek errana zaukuten erne ibiltzea, Bagolinoko masken jokoa zela omen behazaleen parte pribatuenen hunkitzea, joritasunaren indartzeko xedearekin. Guk hasteko ez ginuen holakorik jasaiterik izan.\nArgazkia: Fabienne Lastere-Itzaina\nOstatuetan arno beroa eta ihauterietako doinuak tirahala. Astirian plazan, haur eta gaztek eman zuten Ariosa dantza eder bezain luzea, errondan emaiten den bakarra. Dantza berarekin zuten helduek ihauteria bururatuko biharamun arratsean plaza berean. Egia erran, herria hain da bildua, dena karrika hertsi, arkupe, xoko eta izkin, nun plaza hori den errondan dantzan artzeko toki bakarra. Haurrak dantzan ari ziren bitartean, maska bat ari zen komedian, italiar hauteskundeak eskarniatuz eta Emirateko ezantza bonoak salduz. Bide nabar karrika izkin batean hauteman ginintuen lau gizon, besoz-beso kantuz ari gogotik hiru bozetan. Besta herrikoi giro goxo hortan utzi ginintuen beren artean Bagossi-tarrak (Bagolinoko biztanleak) igande arratsean.\nAstelehenean, goizean goizik\nBiharamun goizean, Bagolinoko San Giorgio elizan ginen goiz-mezarentzat 6ak eta erditan ttanko. Elurra jeutsahala ari, bidea dena bihurgune, ez ginen fida. Otoa ahal bezala utzirik igan ginen elizarat. Karrikak ilun, argi bakar batzu han eta hemen, dantzari bat edo bertze ageri karrika izkin edo arkupe batetarik, denak presaka elizarat abian, elurraren pean. Ipuin giroa. Eliza bera, XVII. mendeko bastiza haundi bat, mukurru betea zen. Dantzariak – 120 aurten, denak gizonak eta adin guzietakoak, batto omen 80 urtetakoa– lehen alkietan jarriak ziren. Beren xapela eta maskak utziak zituzten sahetsetako aldaretan. Ebanjelioa Canako ezteietaz. Ura arno bihurtu, ihauteriarentzat egokia. Predikuan erretorak azpimarratu zuen elgarren errespetuaren premia. Tokiko prentsan aipatu omen zuten azken urteetan izan zirela gataska zonbeit, kanpoko gazte mozkorren gatik. Mezatik landa, elurra beti eta azkarrago ari zela eta, balarì-ek bi lerrotan eman zituzten hiruzpalau dantza elizaren arkupean, erretoraren ohoretan. Lehen emanaldi hori bururatu eta, erretorak gomitatu zituen dantzariak, herritarrak eta kanpotiarrak apezetxerat askariko. Menturatu ginen gu ere, eta salda beroa gozatu, bai eta xingar, xerriki, kruspeta eta Bagossi tokiko behi gasna ospetsua. Balarì batek bi arbendol goxoki eskaini zituen Sara gure Bresciako adixkideari eta Fabienne nere andreari. “Eta zertako ez guri?” inplizituki zion nere behara zorrotza hautemanik, dantzariak azaldu zautan untsalaz balarì batek eman goxoki horiek emazteen joritasunaren azkurri bihurtzen zela. Hala bada, alabainan... Apezetxeko paretetan, saindu eta kurutzen artean, ihauterietako hunenbertze argazki eder. Erretora argazkizalea eta ihauterizalea omen da, gauza arraroa! Milanoko Inter eta AC eta Torinoko Juve-k osatzen zuten Trinitate heterodoxo bat ere bazen apezetxeko argazkietan, Italian gira.\nApezetxea utzirik, segitu ginintuen dantzari eta soinulariak, lehenik herriko zahar-etxerat. Elurra beti ari zenez, dantzariak erabaki zuten etzirela egun contrade edo auzoetan ibiliko. Biharamunean bai, atertzekotan. “Gaurkoan, Konpañia desegin da” zeraukun dantzari batek. Soinulariek halere aintzina jo zuten, xaharren loriarentzat. Soinu fina, eztia eta airosa, dantzarako deia. Nerio arrabitariarekin solasetan hasita, soinulari baten etxean sartu ginen ezinbertzean elurraren gatik. Bestak barnean segitu zuen du soinu, kantu eta dantzekin.\nGure arrabitariari esker bildu ginintuen hunenbertze xehetasun balios. Neriok lehenik azpimarratu zaukun dantzarien jauntzien garrantzia. Jauntziak izigarri aberatsak dira. Dotoretasun eta noblezia emaiten diote dantzariari. Parte garrantzitsuena kapelua da. Oinarri gorri baten gainean josiak dira hunenbertze floka eta xingola, panpina ttipi batek loturik atxikitzen dituenak gainetik. Kapeluan josiak dira hunenbertze broxa, joia, eraztun eta sautoir-ak, Lapurdi-Baxenabarreko bolant edo kaxkarotek papoan derabiltzatenen parekoa. “Kapeluaren beztitzea” erraiten diote emazten esku den urreriaren joste lanari. 1976an, Italo Sordi Veneziako ikerleak, Guilcher irakurririk, azpimarratzen zuen Bagolinoko urreria eta Uztaritzeko kaxkaroten papoko joieraren arteko parekotasuna (Sordi 1976). Uztaritzen, kaxkarotek papoaren bi aldetarik derabilaten lepoko berde edo gorria bi eraztunetarik barna pasatzen da. Garai batez, kaxkarotaren burrasoen eztei eta ezkont-hitzetako eraztunak ziren. Papoko sautoirs edo urrezko kadenak aldiz untsalaz ezkont berriak bere andreari eskaintzen zituenak ziren. Kaxkaroten etxe-kurrida, hain segur, ezkont-gaien parada bat zen. Bagolinon aldiz, adin guzietako gizonak dira beztitzen, ezkonduak barne.\nBagolinon urreria ez da alegiazko. Dantzarien etxe-kurrida hain xuxen urreria prestatu duten etxeetan geldituko da, dantza batekin eskertzeko. Dantzariak eta soinulariak ez dira untsalaz sartzen etxetan. Dantza emaiten dute etx’aintzinean, eta soinularier diete edaterat emaiten. Garai batez dantzari batzuk lasto bat erabiltzen zuten edate zerbeiten harrapatzeko. Dantzariaren bisaia maska batek kukutzen du. Mascher-ak bezala, dantzariak ez du bere burua ezagutarazi behar. Erdi xuri, erdi beltz, Veneziako masken eitekoa – artetik erraiteko, Veneziako ihauterietarat egin ginuen agerraldi bat, bainan euri uharrak ginintuen oroz gainetik ikusi -. Bagolinon, dantzari batzuk gizonarena (capo) egiten dutena eta bertzek andrearena (figura), eta binazka ari dira dantzan. Italo Sordik (1976) dioenez, izan zen garai batez hirugarren dantzari mota: bat, “zuave” deitua, arlekino gisakoak. Ez naiz hemen jauntziaren xehetasunetan sartuko, balitaike erraiteko frango. Derragun bakarrik kapelua dela jauntziaren gakoa: Soinulariek diotenez, Bagolinon kapelua dute dantzarazten, eta ez dantzaria. Behin ba omen zen dantzari bat eri izanki ezin izan zena atera ihauteriz. Jauntziak lagun bateri utzi zituen, eta uros zen jakinez “bere kapelua dantzan arizanen zela”!\nSoinularien ihauterietako errepertorioan badira 25 dantza desberdin. Italia mailan herri bakar batek hain errepertorio aberatsa ukaitea salbuespen bat da. Doinuek badute Europa erdialde edo Eskandinabiar kutsu zerbeit. Izen zonbeitek frantses edo okzitandar oihartzun zerbeit badute: “Pas en Amur”, “Bal frances”. L’Ariosa dantza doinuaren bigarren partea Baxenabartarren Lauetan erdizka edo Xiberoko Satan-en doinua orroitarazten du. Frantzian “Bon voyage, cher Dumollet” bezala ezaguna zen doinu hori. Bertzalde, aire zonbeitek, bereziki Pas en Amur delakoak, badute Ossau balleko branle-ekin ahaidetasun zerbeit, eta, urrundik bada ere, gure Gabotarekin. Ahozko tradizioz transmititu izan ziren gaur arte doinuak, nahiz eta kanpotiar batek 1816an jada partituretan ezarri zituen. Bagolinoko ihauteriaren lehen aipamenak aurki ditaizke XVI. mendean, eta ihauteria ez da sekulan gelditu, ezta gerla denboran ere. Azken gerlan, soinulariak atera omen ziren presonerrak herrirat sartu zirelarik.\nSoinulariak denak herritarrak dira. XVIII. mendean jada, bagossi-ek soinulariak edo kantari fama zuten. Frangotan tresnak berak eginak ziren. Izan ziren garai batez lau dantzari konpañia betan ateratzen zirenak herrian. Gaur egun biga dira: bat Bagolinon berean, bertzea Ponte Caffaron (Bagolinoko herriari lotua den behereko auzoa). Soinulariak dantzarien xerbitxuko daukate beren burua. Eta harreman hori ez da sinbolikoa bakarrik: compagnia osatzen duten dantzariek ordaintzen dute quota bat soinularien pagatzeko. 1970 urteetan oraindik, dantzariak zuen manatzen soinularier ze aire jo behar zuten. Dantzariak pagatzen zuen bere dantzarentzat capo in seconda edo bigarren buruzagiari. Hunek dirua capo edo buruzagi nagusiari emaiten zuen, eta azken hunek zituen soinulariak pagatzen arabera arratsean berean. Buruzagiak markatzen zuen dantzari bakotxak zonbat dantza galdegin zituen kaier batean, edo ilhar bat sartzen sakelan aire bakotx, edo oxka bat egiten arrabitan. F. Cappelletto antropologoak dioenez, soinulariek dantzarien buruzagiek beino gutiago irabazten zuten. “L’è un sunadùr”: hau soinulari bat da, erraiten omen zioten Bagolinon gutirekin bizi zenari. Dantzarien buruzagiek aldiz untsa irabazten zuten. Cappellettok bildu datuen arabera, bi gerlen artean, dantza batek (una suonata) 50 lira balio zituen, eta behi batek 2-3000 lira. Buruzagi bakotxak irabaz zezazken 7000-15000 lira ihauteri batez. 1970 urte erditsutan, dantzariak 500 lira pagatzen zituen doinu bakotx.\nAlabainan, etekina partekatu behar zenez, orduko soinulari taldeak gaurkoak beino murritxago ziren. Gehienez lau, soinularien nagusiak berak hautatuak. Noizpeit deliberatu zuten xixtema aldatzea. Dantzari guziek dirutze bera emanen zutela konpañiaren partzuer bilakatzeko, diru horrekin pagatuko zirela soinulariak eta ihauteri undarreko afaria. Geroztik ez da pagatzen dantza bakotx. Lapurdin – eta Baztanen XX. mende erditsuraino - xixtema bertsua izan zen XIX. mendean: Milafrangan 1845, gaztek osatzen zuten “la société du tambourin” edo “ttunttunaren elkarte” bat, eta Bazkotik Abendoraino arrestatzen zuten ttunttunero edo arrabitari bat igandero jotzeko. Elkartean parte hartzeko bakotxak behar zuen hunenbertze pagatu. Konduek eztabaida sortzen zuten batzutan. Adibidez Vincent Samacoïts tamburinak 1832an auziperatu zituen Milafrangako gazteak, eta halaber egin zuen Luhusoko gazteriarekin 1817an Christobal Errotaldebehere itsasuar tamburinak. Hegoaldean soinulariaren diru tratuak ezagunak dira frangotan herriko etxek ordainduak zirelakotz. Iparraldean, soinularien pagak agertzen dire herrietako konduetan XIX. mende hastapena artino, gero aise gutiago, frangotan gazteriaren esku pasatu zirelakotz. Bada hor barnatzeko zerbeit. Jean-Mixel Bedaxagar-en ganik badakit, adibidez, Lexardoat Atharratzeko xirulariak zurgin baten jornala –bera hala zen ofizioz - galdegiten zuela egun pasa bazabilalarik maskaradekin.\nIhauteriek eta soinulariek Elizarekin zuten harreman koropilatsuaren berri aurkitzen dugu baita ere Bagolinon. Itxura guzien arabera, ihautezale eta herriko erretoraren arteko harremanak ez ziren beti orain bezain lehunak izan. Garai batez elizak debekatzen zuen kapeluaren beztimena bera. Orain dela 40 bat urte, gertatu izan zen behin soinulari eskasez ihauteriak Garizumako lehen egunetan atera behar izaitea. Ondoko igandean, erretorak meza denboran dantzan eta soinuan ari ziren batzu izendatu eta exkomunikatu zituen. Nola ez gogoratu Izpurako Faustin Bentaberry, Senpereko “Iñaxio ehulea” arrabitaria, Ezpeletako Zugarramurdi klarinetaria eta bertze hainbat soinulariek apezekin izan zituzten tirabirak? Bainan ber-denboran, Kanbo behereko kaxkarotek, 1939 arte, asteart-ihauteko itzulia goiz mezarekin hasten zuten, eta gero erretorak eskaini askariarekin, Bagolinon bezal-bezala. Han hemen bezala, jendea jende, eta apezaren pertsonalitateak ainitz egiten zuen harreman horietan.\nEtxerateko tenorea ginuela eta, eguerdi inguruan utzi ginintuen Bagossi-ak beren artean. Gibelerateko bidaia bertze balentria bat izan zen, elurraren gatik.\nSinboloz betea da Bagolinoko ihauteria. Francesca Cappelletto antropologoarentzat, Bagolinoko ihauterietan bi elkartruke erritualizatzen dira (Cappelletto 1995). Alde batetik, dantzariaren etxeko emazteek kapeluaren beztitzeko eta “ohoratzeko” behar den urreria prestatzen dute. Prestamuaren truke, balarì-ek dantza eskaintzen du : “ballare è un rendere” (dantzatzea ordaintzea da). Ezkontgaiaren etxe aintzinean ere emaiten da untsalaz dantza bat. Bigarren elkartrukea dantzarien artekoa da: ihauteri garaian, dantzari bakotxak badu partzuer bat (socio), eta birazka ibiltzen dira bi egunez, bai dantza bai atseden denboran. Elgarren arteko lotura azkarra da, partzuerra “anaia beino hobekiago da”. Lehenago, hirugarren elgar-truke bat izaiten zen: herriaren bi parteren artean (Caprile eta Visnà): dantzarien konpañiek kasu egiten zuten herriaren bi parteren arteko orekaren errespetatzea, bai konpañiaren osaketan, bai ibilaldian. Auzo herrien arteko bisitak ere ba omen ziren. Cappellettok erakusten du ihauterian herriko familien eta etxeen harremanak zirela sinbolikoki jokatzen. Monografia antropologiko klasiko hortan erakusten dira mundu errituala, familiaren mundua eta lanaren munduaren arteko funtsezko loturak. Bai metodo aldetik, bai ekeiaren aldetik, Cappelletto-ren lanak Sandra Ott-ek Santa Graziz egin zuen lan baliosa orroitarazten du.\n1970 urteetan, Italo Sordik zion Bagolinoko ihauterietaz bazirela hunenbertze interpretazio lehian (Sordi, 1976). Ikerle zonbeitentzat, ihauteria ihardokitze soziopolitiko sinboliko bat zen, boterearen satira. Xapelaren beztitzea, sentsu hortan, pobrearen dotoretasunaren sinbolo bihurtzen zen. Sordik dio, haatik, 1970 urteetan Bagolinon nehor ere etzela irakurketa hortan bermatzen. Izaitekotz, herritarrek dantza eta masken erranahi erotikoa zaukaten bixtan. Historikiko gainerat, zion Sordik, sobera arruntak ziren sinboloak emeki emeki baztertu zituzten. Dantza batzuen doinuetan kantatzen ziren hitzak lehenagoko erranahi horren lekuko zitaizken.\nBertzalde aurkitzen dira Bagolinon bertze europar ihauteritan hautemaiten diren hainbat elementu: arrabotsa (bereziki masken erabiltzen dituzten eskalapoin bereziekin), hartza (bere dantza ere izan zuena garai batez), basa eta zibilizatua, eta abar. Sordi berak proposatzen zuen 1970 urteetan airean zagoen klase irakurketa bat: dantzariak eta soinulariek herriko jabe, saltzaile eta ofiziale klasea irudika lezakete. Klase horrek bere ereduak hiriko kulturan bilatu zituen, gero eredu hori kultura herrikoian osoki murgilduz. Maskek aldiz, eta bereziki xahar eta atsoen figurek, lehenagoko laborari eta artzain mundu “ez antolatua” lukete irudikatzen. Cappellettoren lanaren arabera, ezin erran haatik laborari eta artzain mundua etzela antolatua, izaitekotz alderantziz. Harreman sozial guziak kodifikatuak ziren, bai lanean bai esparru erritualetan. Erantzunik gabeko galdera ainitz beraz, han hemen bezala. Hasteko, izigarri besta ederra eta herrikoia zaindu dute Bagolinon. Eta, xiberutarrek dioten bezala, guri egin zaukuten batzarria ez gaude ahanztekotan.\nFlorentzian, 2013ko otsailean\nBagolinoko ihauteriari buruzko dokumental bat:\nAESS: Archivo de etnografia e storia sociale: http://www.aess.regione.lombardia.it\nBagolinoko webgunean: http://www.bagolino.net/musicheballi.htm\nCappelletto, F., Il carnevale : organizzazione sociale e pratiche cerimoniali a Bagolino, Brescia, Grafo, 1995.\nLeydi R., Pederiva C. (1976), “I balli del carnevale a Bagolino”, in R. Leydi, B. Pianta (a cura di), Mondo popolare in Lombardia. Brescia e il suo territorio, vol. 2, Milano, Silvana, p. 45-74.\nRichiedei, N. (2012), Il Carnevale di Bagolino in Val Sabbia in Luca Giarelli (a cura di), Carnevali e folclore delle Alpi. Riti, suoni e tradizioni popolari delle vallate europee, p. 69-75.\nSordi, I. (1976),”Il Carnevale di Bagolino”, in R. Leydi, B. Pianta (a cura di), Mondo popolare in Lombardia. Brescia e il suo territorio, vol. 2, Milano, Silvana, p. 25-43.\nBai inauteri eta artikulu ederrak Xabier! Elurrak zail jarri zizuen txangoa alajaina. Oso interesgarriak erritual, jantzi eta musikan antzeman dituzun antzekotasunak euskal inauteriekin.


Borondatezkoa eta derrigorrezkoa –\nEuskalduntze edo berreuskalduntzearen txaluparen masta nagusian, borondatearen bandera dugu ezarria azken hogeitaka urteetan. Haren azpian, aldiz, gaztelaniaren derrigortasuna dugu ongi itsatsia EAEn, eta Nafarroan. Jakina, horrela ezin aurrera eginik dabilkigu txalupa: borondatez aurrera egiten hasi orduko, artean irabazitakoa finkatu gabe dugula, derrigortasunaren gilak galgatzen eta hondartzen baitigu aurreratutako bidea.\nBaina gaztelaniaren derrigortasunaren oinarria -Hego Euskal Herriko herritarretatik %34,55ek baino ez zioten oniritzia eman Espainiako Konstituzioari 1978an. Abstentzioa %51,21ekoa izan zen. 3. artikulua: ”El castellano es la lengua española oficial del Estado. Todos los españoles tienen el deber de conocerla y el derecho a usarla”-, eta euskararen borondatezkoarena ez dizkigute ukitu ere egin nahi aginte politiko-ekonomikoa eskuetan dutenek, eta, gainera, egoera hori legitimatzeko behin eta berriz entzun beharra dugu nazionalisten eskutik, bi hizkuntzak geureak ditugula: azken berrehun urtean bereziki, bortxaz eta mespretxuz eta irainez ezarri digutena, eta geurea.\nAhozkora mugatzen den Euskaraldia idatzira luzatu asmoz, Joxe Manuel Odriozolaren Euskalgintzaren lekukoak (Elkar. 2004) liburu bikaina berrirakurtzeari ekin diot, eta atal ezin utzi honekin egin dut topo: “Hizkuntza-hertsapena”:\nEuskararen berreskurapenean hertsapenaren edo koakzioaren gaia planteatzen dugunean, zentzu demokratiko sakona duen jendeak ez du aditu ere egin nahi izaten behartu edo derrigortu adizkirik. Askatasun osoan burutu behar dugu beraz eginkizun hori, bestela laster gogoraraziko dizute frankismoaren garai beltza. Ez dezagun, otoi, inor ezertara hertsatu; euskara ez da nonbait gainerako mintzairen antzekoa, gizarte-elkarreraginetan ainguraturik bizi dena; aitzitik, gizarte-izaeraz gaindi hegaldaturik, metafisikaren goi-hatsetan bizi da. Tira, bada.\nGoazen ustezko askatasunaren bila hizkuntza-harremanen paradisura: “Me gustaría ser vasco -Joseba Arregi ari zaigu- sin que tampoco nadie me lo imponga desde fuera, como en su día me lo impuso Franco, obligándome a una lealtad para conmigo mismo y para con unos elementos culturales que formaban parte de mi personalidad. Me gustaría poder utilizar el euskera cuando lo crea conveniente, cuando quiera hacerlo, en las relaciones que me apetezca, siempre que también lo quieran aquellos con los que quisiera comunicarme en relación personal. No me gustaría que nadie me obligara a utilizar el euskera, ni que nadie me lo impidiera” (Joseba Arregi: “Deseos para el 96”. Diario Vasco. 1996/1/6.)\nMerezi du aipu hori birritan irakurtzea, bestela posible baita eskapatzea Joseba Arregik dioela Francok “euskara” inposatu ziola, eta ez “gaztelania”. Jakina, Joseba Arregi euskaldun familia baten jaio zen Andoainen, familia nazionalistan, eta bere buruarekiko leialtasunez eta familian jarauntsitako kultur elementuei eusteko, hots, jeltzaletasunari, euskarari eutsi zion. Francok behartuta eutsi zion euskarari; harrapa ezak hori hankatik!\nEuskal Herriko hizkuntza-gatazkaren ingurumarian nagusi zebilen (dabilen) ideiaren erakusgarri zuzena zela aipatu ondotik, besteak beste, Eusebio Osa zenaren artikulu batetik ideia hauek jaso zituen Odriozolak:\nLiberalismoaren haizeak jo du eta astindu mendebaldeko lurraldea. Nola liberalismo ekonomikoak hala liberalismo politikoak eta kulturalak. Orain moderno izateko eta fanatiko, basati, intrantsigente edo diktadoretzat hartua ez izateko, liberalismoaren eta tolerantziaren eskolan ikasi behar duzu. Jakina, hori itxura besterik ez da, distira bat, berniz kapatxo bat. Azala zentimetro bat urratuz gero, behar-sorta galantaren erresuman zaude, intolerantziaren erresuman. Non ditu mugak liberalismoak? Erantzuna erraza da eta begi bistakoa: botere ekonomiko eta politikoaren interesetan. Zu mila gauza egitera behartuta zaude. Horretarako daude Konstituzioa, legeak, aginduak, dekretuak eta nahi duzun (edo nahi ez duzun) guztia. Ezker-eskuin behartuak gizarte liberal omen den honetan. Baina gero Herri txiki baten hizkuntza ikastera ezin omen da inor behartu. Zergatik muga hori? Hain zuzen ere, Herri txiki baten kontua delako. Gaztelera ikastera behartzen gaituzte, eta ardiekin basora gabe bizi nahi badugu, ikasi beharra dugu. Zergatik? Ez gaztelerak eskubide gehiago duelako, ez hizkuntza aberatsago edo ederrago delako, edo eta gaztelerak takoak botatzeko balio duelako eta euskarak ez (euskararen pobretasunaren azken teorizazioa). Ez. Gaztelera boterean dagoelako bakarrik. Beraz, botereak erabakitzen du hemen dena. Beraz, liberal eta tolerante izan behar dugu geurea ezartzeko tentazioak sentitzen ditugunean. Bestek guri bestena ezartzerakoan ez dute liberal izan beharrik.\nEta gorago esan bezala, gure botere autonomikoak, hots, Espainiako botereen eranskin txapeldunak erabakia du borondatearen haizeak bultzaturik soilik egin behar duela aurrera euskaldun-erdaldun txalupak.\nAre gehiago, gizarte erdaldunduak kohesiorik gal ez dezan, botere espainiar eta autonomikoen indarrez ondo itsatsirik daramagun gila bedeinkatuari egiten dio putz, galgatze eta hondartze lana egiten jarrai dezan.\nborondatezkoa, derrigorrezkoa, euskalduntzea, euskara\n4 pentsamendu “Borondatezkoa eta derrigorrezkoa”-ri buruz\nXabier Isasi 2020-11-23 13:16\nEderrra! Argi dago baina ez dirudi jende askorengana mezua iristen denik.\nPatxi 2020-11-23 13:21\nEskerrik asko Xabier. Horixe zailena bai!\nJJ Agirre 2020-11-23 16:00\nZaila da “argi dagoena” ere ikusarazten, botereak bere tresna guztiekin estaltzen, eta beste irudi bat hedarazten duenean. Lanean jarraitu, iritzia zabaldu eta antolatu, ez dago beste biderik.\nPatxi 2020-11-24 16:31\n“Euskaraldia” dela eta, artikulu saila argitaratzen ari zarenez Xabier, bururatu zaidan paralelismo baten berri emango dizut. Nola jokatzen duen Espainiako Gobernuak Eusko Jaurlaritzarekin -txerto plangintza-, halaxe jokatzen duela Jaurlaritzak Euskalgintzarekin -Agenda Nagusi planak web telebista abian erdaraz. Interneten bost saio, bostak erdaraz, oraingoz, presaka ibili direla eta-.\nKultura eta Hizkuntza Politika Saileko HPS sailburuordetzak bat egiten du Euskalgintzarekin Euskaraldia antolatzeko, baina bien bitartean Eusko Jaurlaritzako Berdintasun sailak desberdinkeria alimaleko hori egiten du, hain zuzen Euskaraldi garaian.\nBesterik ezin dela edo ahal denean ahal dena, esango didazu! Tristea eta kezkagarria benetan gure hizkuntzaren estatusa!


Jardunaldi irekiak jatorrizkoa\nJardunaldi irekiak zuzen\nCP Ntra Señora de Ibernalo Ikastola HLHI Hezkuntza Proiektua1.- NON GAUDE?1.1 INGURUNEAREN AZTERKETAKanpezu-Arabako Mendialdea Kuadrilla eskualdeak 485,3 km2-ko azalera du, eta 3.I94biztanle (…./../..-ko datuak dira). Sei udalerrik osatzen dute eskualdea; 47 herritanbanatzen dira, eta 39 kontzejutan antolatu: 1. Arraia-Maeztu. http://www.arraia-maeztu.org/ 2. Bernedo. http://www.bernedo.org/ 3. Kanpezu. http://www.campezo.org/ 4. Harana. http://www.valledearana.net/ 5. Lagran. http://lagran.org/ 6. Urizaharra. http://www.penacerrada-urizaharra.com/Kuadrillaren administrazio egoitza (bulegoak) Kanpezun kokatuta dago.Arraia-Maeztu eta Urizaharra udalerrietakoak izan ezik (Maeztun eskola dago, etaUrizaharreko haurrak Gasteizen daude eskolatuta), gainerako udalerrietako ikasleakSantikurutze Kanpezun dauzkagun egoitzetara etortzen dira, HH, LH eta DBH egitera.Laburbil dezagun eskualde honetako ikastetxeen ibilbide historikoa: 70eko hamarkadaren hasieran, Kanpezuko CP Campezo Yoar eskola publikoa inguruetako herrietako ikasleak jasotzen hasi zen; hala, Lehenengo Hezkuntzako eskola bilgune bihurtu zela esan genezake. Hamarkadaren erdialdean, Harana udalerriko ikasleak ere hasi ziren etortzen; hurbildu ziren azkenak, 90eko hamarkadaren hasieran, Bernedoko ikasleak izan ziren. 1977. urtean, Ibernalo ikastola sortu zen Kanpezun; handik aurrera, Mendialdeko haurrek euskaraz jaso izan ahal dute irakaskuntza, eta euskal kulturan hezi. 2004. urtean, batu egin ziren Ibernalo ikastola eta CP Campezo Yoar, mendialdeko Haur eta Lehenengo Hezkuntzei erantzun publiko bateratua emateko. Halaxe sortu zen CEP Nuestra Señora de Ibernalo Ikastola HLHI. 1 2.\nCP Ntra Señora de Ibernalo Ikastola HLHI Hezkuntza Proiektua Bigarren Hezkuntzari dagokionez, 75/76 ikasturtean, Lanbide Heziketako lehenengo mailako ikasketak (Administrazioa arloa) ezarri ziren CP Campezo Yoar eskolaren egoitzan, 24 ikaslerekin. 76/77 ikasturtean, haietako 13k jarraitu zuten, baina, 77/78 ikasturtean, itxi egin behar izan zuten, ikasle falta zela eta. Horren ondorioz, ez zen egon Bigarren Hezkuntzako ikasketarik Mendialdean 87/88 ikasturtera arte. Ikasturte horretan ezarri zen Bigarren Hezkuntzako Heziketa (IEE/REM: Irakaskuntza Ertainen Erreforma/Reforma de la Enseñanza Media), CP Campezo Yoar egoitzan, 3 irakaslerekin eta 14 ikaslerekin. Arazo burokratikoak zirela medio, Gasteizko Mendizabala Institutukoen ardurapean geratu zen. 1995/96 ikasturtean, gaur egungo IES Kanpezu BHIaren DBHrako eraikina estreinatu zen 5 irakaslerekin eta 3 talderekin: IEE/REMeko 1. eta 2. mailetako talde bana eta Lanbide Heziketako talde bat. 1996/97 ikasturtean, DBHko 1. eta 2. mailak ezarri ziren, A, B eta D ereduetan.1.2 HAUR, LEHEN ETA DERRIGORREZKO BIGARRENHEZKUNTZAK. ZERBITZUAKHaur, Lehen eta Derrigorrezko Bigarren hezkuntzetako ikasleak Apinaiz, Maeztu,Bernedo, Navarrete, Urturi, Villafría, Antoñana, Bujanda, Santikurutze Kanpezu,Orbiso, Oteo, Done Bikendi Harana, Alda, Uribarri Harana, Kontrasta eta Lagranherrietatik datozkigu. Haiez gain, Nafarroako Zuñiga, Genevilla, Cabredo eta Marañónherrietako ikasleak ere gure zentroetara etortzen dira. Guztira, 2011-2012 ikasturtehonetan, 202 ikasle datoz: HHra eta LHra, 147; eta DBHra, 55. ● Garraioa: Kanpezu herrian bizi ez diren ikasleek garraioa erabiltzen dute ikastetxeetara etortzeko. Lau ibilbide ditugu: DISTANTZI IRTEERA IKASLE HERRIAK A (km) ORDUA KOPURUA URTURI/NAVARRETE/BUJANDA 18 08:20 9 LAGRAN/VILLAFRÍA/BERNEDO/MARAÑÓN/ 28 08:15 45 CABREDO/ GENEVILLA KONTRASTA/ALDA/DONE BIKENDI HARANA/ 29 08:15 29 OTEO/ ORBISO/ ZUÑIGA APIÑAIZ/MAEZTU/ANTOÑANA 15 08:25 11Taulan ikusten denez, guztira 94 ikaslek erabiltzen dute garraioa: HHko, LHko etaDBHko ikasleen % 47k. ● Jantoki zerbitzua ere eskaintzen dugu, garraioa erabiltzen duten ikasleen beharrei erantzuteko (ez dago autobusik eguerdian); Kanpezuko bertako ikasleek ere, lekua badago, erabil dezakete zerbitzu hau. Jantokia HHko eta LHko eraikinean kokatuta dago, eta bi txanda eskaintzen dira: lehenengoa, 2 3.\nCP Ntra Señora de Ibernalo Ikastola HLHI Hezkuntza Proiektua HHko eta LHko ikasleentzat (12:30-13:30); eta bigarrena, DBHko ikasleentzat (13:30-14:30). Bataz beste, 135 ikaslek erabiltzen dute zerbitzua: ikasleen % 67k, hain zuzen ere; haietatik % 88k jasotzen dute diru laguntza zerbitzu honetarako. Magui enpresak hornitzen du jantokia lehengaiez, eta, sukaldaria daukagunez, bertan prestatzen da jana. ● Udalak Zaintza gela zerbitzua eskaintzen du, goizeko 07:00etatik aurrera, Haur eta Lehen Hezkuntzetarako eraikinean. Oraingoz, arratsaldean ez da zerbitzu hau eskaintzen. ● Haurtzaindegi zerbitzua ere udalarena da, eta 0-2 urte bitarteko haurrez arduratzen da. Haur eta Lehen Hezkuntzetarako eraikinean kokatuta dago.1.3 KANPEZU-ARABAKO MENDIALDEA KUADRILLARENZERBITZUAKKuadrillak hainbat zerbitzu eskaintzen ditu, eta merezi du haietako batzuk aipatzea,gure ikastetxeekin harreman eta eragin zuzena baitute: ● Kultura eta Kirolak Zerbitzu honek jarduera asko antolatzen ditu, eta HHko eta LHko eskolaz kanpoko jardueretarako diru laguntzak eskaini, zentroko Gurasoen Elkartearekin koordinatuta. Kontuan izanda ikasle gehienek ikastetxeetan bakarrik erabiltzen dutela euskara, eta ikasle askok beren herrietan ez dutela eskolaz kanpoko jardueretan parte hartzeko aukera handirik, oso garrantzizkoak dira zerbitzuak antolatzen dituen eskolaz kanpoko jarduera hauek: marrazketa ikastaroak, eskola kirola (futbola, igeriketa, patinatzea, eskalada...). Horrez gain, “Gu ere bertsolariÓ egitasmoa jarri dute abian: astean behin, bertsolari bat etortzen da ikastetxeetara, LHko 3. zikloko eta DBHko ikasleekin bertsolaritza lantzera. Gainera, hainbat gairen inguruko lehiaketak ere antolatzen dituzte; adibidez, komiki lehiaketa, SMS lehiaketa, euskararen aldeko goiburuen lehiaketa... Bi ikastetxeek Kuadrillako Euskararen Aholku Batzordean hartzen dute parte eskualdeko eta udalerriko Euskara Plana (EBPN) lantzeko, adostutako helburuen eta jardueren artean urtez urteko lehentasunak markatzeko eta gauzatu diren programak baloratzeko. ● Laguntza Soziala Zerbitzu honek garrantzi handiko lotura du hezkuntzako etapa guztiekin. Edozein familiarengan esku hartzen duenean, trukatu egiten dugu informazioa, betiere haurraren onura bilatzeko. Zerbitzuaren arduradunak zuzendaritza taldearekin behar beste elkarrizketa egiten ditu laguntzak eskatzeko orduan txostenak prestatzeko. Laguntza horietako bat da HHra eta LHra nahiz DBHra etortzen den psikologoak eskaintzen duena ere (gure orientatzailearekin koordinatuta): astean behin etortzen da HHko eta LHko egoitzara, astearteetan; eta DBHko egoitzara, beharren arabera. Prebentzio komunitarioko teknikariak –Foru Aldundiko Gizarte Ongizate zerbitzuaren agindupean aritzen da–, zentroko zuzendaritza taldearekin eta orientazio departamentuarekin elkarlanean eta haiekin koordinatuz, hainbat ikastaro eramaten ditu aurrera, betiere edukiak ikasleen adinetara eta 3 4.\nCP Ntra Señora de Ibernalo Ikastola HLHI Hezkuntza Proiektua heldutasun mailara egokituta. Ikastaro hauek antolatzen ditu: droga mendetasuna prebenitzea, heziketa afektibo-sexuala, emozioak, taldearen presioa, gatazkei aurre hartzea… Halaber, informazioa eta aholkua ematen die irakasleei ohitura osasungarriak lantzeko orduan gela barruan erabil daitekeen material egokiaz, eta hainbat gairen gaineko ikus-entzunezko materiala eskaintzen du maileguan hartzeko. Familiaren arloan, Guraso Eskola antolatzen du zentroko gurasoen elkartearekin lankidetzan, seme-alaben heziketarekin erlazio zuzena duten gaiak lantzeko gogoeta espazio gisa. Hori guztia kontuan hartuta, erraza da ulertzea ikasleak 18 herritatik jasotzeak arazoak ekartzen dituela antolamenduan. Irteera guztien ordutegia, esaterako, garraioaren ordutegien pean daude; esaterako, ezin dira goizeko 09:00etan baino lehenago hasi eta 16:30ean baino geroago bukatu, ikasle askok garraioa behar dutelako etxera itzultzeko, eta garraioa bikoiztu behar izateak izugarri garestituko lituzkeelako irteera horiek. Gauza bera gertatzen da eskolaz kanpoko jarduerak antolatzeko orduan: ezin da herri guztietara iritsi. Herri txikietako ikasleek garraioaren oztopoagatik baldintzaturik dute parte hartzea, beti gurasoek jaso behar dutelako umea eta askok ezin dutelako ordutegia bete. Ondorioz, ikasleak jarduerarik gabe gelditzen dira. Era berean, Haur eta Lehen Hezkuntzetako egoitza Kanpezu herrian kokatuta egon arren, mantentze lanak udal guztien ardurapean daude (lau udalerri arabar eta lau udalerri nafar). Hori dela eta, batzorde ekonomiko bat eratu da gastuei modu bidezkoan aurre egiteko. Batzorde horrek zehazten du zer obra egin egoitzan, eta inbertsioen lehentasunak markatzen ditu; eta ikastolara udaleko zenbat haur doazen ordaintzen du udal bakoitzak. Antolamendu horrek asko oztopatzen du obrak aurrera eramatea, adostasuna lortzeko bilera ugari egin behar izaten direlako. Horrez gain, herrietan zahartze tasa handia denez, haurren eta nerabeen kopurua oso txikia da. Hala, gerta liteke herri batean ikasle bat edo bi baino ez bizitzea, edo anai- arrebak bakarrik. Ikastolako lagunekin erlazionatzeko arazoak izatea dakarkie horrek, eta, zenbaitetan, nabaritu egiten da ikasleen harremanetako gaitasunean. Gurasoek ere mugatuta dute askotan HHko, LHko eta DBHko egoitzetara etortzea, bizi diren herrietatik Kanpezura ez dagoelako garraio publikorik –edo, egonez gero, oso ordutegi murritza duelako–. Hala, guraso batek etxeko autoa lanera joateko erabiltzen badu, besteak oso zaila du ikastolara hurbiltzea irakaslearekin biltzeko, semea edo alaba jasotzeko –gaixotzen bada–, edo ikuskizunen batean parte hartzeko. Lanbideei dagokienez, nahiz eta herriak nagusiki landa girokoak izan, ikasleen guraso gehienek 3. sektorean egiten dute lan. Hurrengo multzoa langabezian daudenek osatzen dute. Hirugarrena, 2. sektorean dihardutenek. Azkenik, 1. sektorean lan egiten 4 5.\nCP Ntra Señora de Ibernalo Ikastola HLHI Hezkuntza Proiektua duten gurasoak gutxi batzuk baino ez dira. Aipatzekoa da orain arte oso guraso gutxik jakin dutela euskaraz, eta gutxiagok erabili dutela; baina, datuek adierazten dutenez, hizkuntza ohiturak aldatuz doaz; gehienbat, guraso gazteengan. Horregatik, etxeko hizkuntza gaztelania bada ere, elebitasuneranzko pausoak ematen hasi dira familia gazteetan. Etxetik kanpo, euskara erabiltzea antolatutako jardueretara eta programetara mugatzen da; hau da, udalek, Gurasoen Elkarteek, Kuadrillak, elkarteek… antolatzen dituztenetara. Gurasoen Elkarteak –bai Haur eta Lehen Hezkuntzetakoa, bai Derrigorrezko Bigarren Hezkuntzakoa– eskolaz kanpoko jarduerez arduratzen dira. Jarduera hauek eskaintzen dituzte: igeriketa, futbitoa, patinatzea, marrazketa, ingelesa, eskalada eta pilota. Zenbait txangotarako eta material didaktikorako diru laguntzak ematen dituzte. Kanpezuko eta inguruko herrietako etorkinei dagokienez, honako hauek dira datuak biztanleriaren arabera: Kanpezun, % 11; Maeztun, % 4,7; Bernedon, % 7,8; Lagranen, % 3,3; Cabredon, % 8,93; Genevillan, % 6,09; Marañonen, % 1,72; eta Haranan, % 0,7. Haur eta Lehen Hezkuntzetako ikasleen % 32 etorkina da, eta Derrigorrezko Bigarren Hezkuntzako % 20. 5 6.


Antzinako Grezia: artea | Infogunea\nAverage: 3 (1923 votes)\nTenpluak eredu edo oinarri zehatz batzuen arabera eraikitzen ziren. Eredu horiek gaur arte iritsi diren ordena edo estilo arkitektonikoak dira. Bereziki eraikinetan erabiltzen diren zutabe eta kapitelen arabera sailkatzen dira hiru ordena horiek: doriarra, joniarra eta korintoarra.\nTenpluez gain beste eraikin batzuk ere aipa daitezke: antzokiak edota jauregiak, besteak beste.\nEzaugarririk garrantzitsuena giza gorputzaren irudikapena da. Irudikapen horretan badago edertasun eredu bat, kanon edo proportzio batean oinarritua; oro har, erreferentzia nagusia buruaren tamaina izaten zen.\nHeldu zaigun pintura zeramika-ontzietan margotu zutena da; gehienetan, irudi gorriak ontzi beltzaren gainean, nahiz irudi beltzak ontzi gorriaren gainean agertzen dira. Irudi horietan ere eskulturan agertzen diren edertasun ereduak mantentzen dira. Gaiak ere oso ugariak dira: eguneroko bizimodua, mitologia, kondairak etab.


Arrate Rodriguez artista poliedrikoak egiten ari zen proiektuaren berri eman zidan urte hasieran eta oso-oso interesgarria iruditu zitzaidan: musika talde bat osatu nahi zuen hastapenetik: taldekideak hautatu, musika estiloa zehaztu, ñabardura estetikoak zaindu… eta prozesu guztia kamerarekin erregistratu. “Andy Warholek Velvet Underground egin zuen; nik ZULOAK egingo dut” aipatu zuen umorez.\nGauzak nonbait, okertu egin ziren, eta duela aste batzuk “experimentua” bertan behera uztea erabaki zuen. Grabaturiko material guztiari San Franciscon grabatutako bideo-mezu bat gehitu zion, eta dena bidali zidan, bere ahizpa Eiderren bidez.\nMateriala ikuskatzen hasi orduko konturatu nintzen dokumental baten bidez kontatu zitekeen istorio bat zegoela bertan.\nEider Rodriguezi laguntza eskatu nion puzle honen pieza guztiak biltzeko, eta dagoeneko gidoi bat osatzen ari gara bion artean.\nBaina istorio hau ahalik eta hobekien kontatzeko, zuengana jo beharra daukat:\nMaterial hau eskuratzeko\nZULOAK taldeak, entsaio bazuk Bilboko L’Monon egin zituen, eta zenbait kontzertu Euskal Herriko areto batzuetan eman zituen.\nHauexek dira nik dagoeneko kontrolpean dauzkadanak: Hendaiako Kanttu, Hondarribiko Psilocybe, Donostiako Le Bukowski, Txantreako Akelarre, Bilboko Kafe Antzokia eta Gasteizko Helldorado. Zuetako inor bertan egon balitz, eta argazkiren bat edo bideoren bat egin balu (kalitateak ez du axola), zinez eskertuko genuke helbide honetara bidaliko baligu: info@zuloak.com\nEdizioa, postprodukzioa eta pelikula egiteko\nMaterial guzti hau ordenatzeko, editatzeko eta pelikula bat bilakatzeko, Verkamiko lagunen bitartez finantziazio kolektibo bidezko kanpaina bat jarri dugu martxan gaurtik aurrera eta uztailaren 7ra arte (Gora San Fermin!).\nBesarkada handi bat eta eskerrik asko, beti bezala, zuen laguntza eta arretarengatik.\nZuk egiten duzu ZULOAK! Denon artean historia hau berregingo dugu.\nEgin ezazu zure ekarpena, lehen pertsonan bizi ezazu pelikula eta etxean jasoko duzu:\n1x ZULOAK kamiseta\n1x soinu-bandaren CD-a\nKredituetan zure izena azaltzea.\nNazioarteko bidalketa? Noiz jasoko ditut itzulkinak? Nor gara?\nErantzun guztiak FAQ-en\nJaso ezazu kamiseta zure etxean Zuloak-en kolaboratzaile egin eta astebetera.\nZULOAK edo ‘don’t touch! Zuloak’ kamiseta da pelikula babesteagatik jasoko lehen itzulkina.\nIrailean, ZULOAK-en soinu-banda inork baino lehen entzun ezazu! Honetaz gain, Muguruzaren "Asthmatic Lion REMIX" diskoaren erremixen CDa jasoko duzu.\nZuloak-en soinu bandaren CD-a jasoko duzu etxean, Karlos Osinagak zuzenean eta estudioan grabatu eta Fermin Muguruzak ekoitzitako kantuekin + + “Asthmatic Lion REMIX” CDa.\nPelikularen DVD-a, zure izena kredituetan duela. Argitalpenak material gehigarria izango du, eta kalean izan baino lehen ikusi ahal izango duzu zure etxean + DVD "Bass-que Culture", Muguruzak Jamaikan grabatu zuen diskoaren inguruko dokumentala.\n2013ko udaberrian jasoko duzu orain elkarrekin hasten dugu pelikula!\nAhoz aho ideia zabaldu\nZULOAK gauzatzen laguntzeko modu asko daude. Zure mezua bidali eta jar ezazu mapan, edo zabal ezazu kanpaina zure sareetan. Denon artean, egin dezakegu!